Muzakarah Majlis Fatwa Negeri Sabah Bil. 3/2016 telah bersidang pada 10-11 Ogos 2016M/7-8 Zulkaedah 1437H, bertempat di Bilik Seri Beringgis, TH Hotel & Residence, Kota Kinabalu, Sabah bagi membincangkan mengenai perkara “Aliran Dan Dakyah Wahabiah” dan telah bersetuju memutuskan untuk diwartakan di Negeri Sabah bahawa:
Aliran dan Dakyah Wahabiah didapati bercanggah dengan pegangan Ahli Sunnah Wal Jamaah yang menjadi teras pegangan masyarakat Islam di Negeri Sabah. Percanggahan tersebut berdasarkan kepercayaan, perbuatan dan pengamalan aliran Wahabiah seperti berikut:
(a) Menolak dan menyesatkan pengamal pendekatan Tauhid Sifat 20;
(b) Menganggap syirik amalan-amalan ahli sunnah seperti perbuatan tawassul,
tabarruk dan istighathah dan selawat-selawat yang mengandungi pujian kepada
Rasulullah SAW seperti Selawat Syifa dan Selawat Tafrijiyyah;
(c) Mendakwa bahawa pengikut aliran Asya’irah dan Maturidiyah tidak termasuk
dalam golongan Ahli Sunnah Wal Jamaah;
(d) Membid’ahkan pelbagai amalan ahli sunnah yang bersifat khilafiyah sebagai
melakukan bid’ah dalalah dan pengamalnya akan menjadi penghuni neraka;
(e) Menganggap amalan dan sambutan-sambutan yang dilakukan bertujuan
memuliakan Rasulullah SAW sebagai perbuatan syirik;
(f) Menolak sepenuhnya beramal dengan hadis daif;
(g) Memahami al-Quran dan al-Sunnah secara makna zahir semata-mata dan
menolak pentakwilan dalam memahami teks al-Quran;
(h) Menolak fahaman bermazhab;
(i) Menolak kefahaman dan amalan tarikat tasawuf yang muktabar;
(j) Mempertikaikan ulama Nusantara yang muktabar serta kitab-kitab karya mereka;
(k) Mempertikaikan fatwa-fatwa atau keputusan pihak berkuasa agama;
(l) Berpegang dengan fahaman tashbih dan tajsim berdasarkan zahir ayat dan hadis
yang mutashabihat; dan
(m) Mudah mengkafirkan, membid’ahkan dan memfasikkan golongan yang tidak
sealiran dengan mereka;
Oleh yang demikian, Majlis Fatwa Negeri Sabah mengambil keputusan bahawa;
(i) Mana-mana orang Islam, sama ada secara individu atau berkumpulan yang menjadi penyebar aliran dan dakyah Wahabiah adalah disifatkan berfahaman Wahabiah yang bercanggah dengan pegangan Ahli Sunnah Wal Jamaah aliran Asya’irah dan Maturidiyah;
(ii) Mana-mana orang Islam, sama ada secara individu atau berkumpulan melalui pertubuhan atau persatuan yang menjadi ahli jamaah atau pengikut aliran dan dakyah Wahabiah dengan berselindung di sebalik apa-apa nama, aktiviti ekonomi, perniagaan, pendidikan, kesenian dan sebagainya yang mempunyai unsur-unsur persamaan dengan aliran dan dakyah Wahabiah, adalah disifatkan mengamalkan ajaran, pegangan dan fahaman yang bercanggah dengan pegangan Ahli Sunnah Wal Jamaah aliran Asya’irah dan Maturidiyah;
(iii) Mana-mana orang Islam secara individu atau berkumpulan melalui pertubuhan atau persatuan yang cuba menyebarkan aliran dan dakyah Wahabiah, sama ada melalui apa-apa rangkaian, atau mana-mana pertubuhan atau persatuan yang mempunyai unsur-unsur persamaan dengan aliran dan dakyah Wahabiah adalah disifatkan mengamalkan ajaran, pegangan dan fahaman yang bercanggah dengan pegangan Ahli Sunnah Wal Jamaah aliran Asya’irah dan Maturidiyah;
(iv) Apa-apa variasi, versi, bentuk atau cabang mana-mana aliran dan dakyah Wahabiah atau apa-apa ajaran, pegangan atau fahaman baru yang mempunyai persamaan dengan unsur-unsur aliran dan dakyah Wahabiah adalah bercanggah dengan pegangan Ahli Sunnah Wal Jamaah aliran Asya’irah dan Maturidiyah; atau
(v) Apa-apa jua bahan publisiti dan sebaran yang menojolkan tokoh, aliran dan dakyah Wahabiah atau apa-apa ajaran, pegangan atau fahaman baru yang mempunyai persamaan dengan unsur-unsur aliran dan dakyah Wahabiah dalam apa jua bentuk penerbitan dan cetakan adalah dilarang;
(vi) Mana-mana orang Islam sama ada secara individu atau berkumpulan yang terlibat dengan perkara di atas adalah melakukan suatu kesalahan dan boleh diambil tindakan di bawah Enakmen Kesalahan Jenayah Syariah Negeri Sabah 1995 atau mana-mana undang-undang lain yang berkuat kuasa di Negeri Sabah.
Tarikh Warta: 7 September 2017.


Jabatan Mufti Negeri Kedah telah meneliti permohonan Jabatan Pendidikan Negeri Kedah mengenai pengesahan bahan penerbitan berkaitan
Hukum Membuat Tatoo, Mencukur Bulu Kening, Menyambung Rambut, Mewarna Rambut Dan Mewarnakan Kuku
 dan bersetuju dengan kandungan bahan penerbitan tersebut seperti berikut;
1.  Latar belakang
-           Menghias diri adalah naluri semula jadi manusia. Setiap individu inginkan dirinya kelihatan cantik dan menarik. Allah S.W.T sendiri cantik dan indah serta amat sukakan kepada kecantikan dan keindahan. Rasulullah SAW menggambarkan keindahan agama yang dibawanya dapat difahami daripada sebuah hadis Rasulullah; “"إن الله جميل يحب الجمال (
Sesungguhnya Allah itu cantik dan Allah sukakan kecantikan
.”
[1]
-           Dalam keghairahan untuk kelihatan cantik dan menarik, ramai masyarakat terkeliru sehingga mereka mengenepikan soal halal dan haram. Satu garis panduan yang lengkap perlu di susun agar menjadi rujukan dan sandaran masyarakat khususnya dalam soal menghias diri dan perkara yang berkaitan dengannya.
2.   Faktor / Punca Isu
-           Isu ini timbul apabila berlaku percanggahan dan perbezaan pendapat serta pandangan tanpa merujuk kepada sumber hukum yang soheh dalam soal menghias diri. Perbezaan dan Percanggahan ini juga timbul berpunca daripada beberapa faktor, antaranya kurang jelas dengan sumber perundangan Islam sehingga tidak dapat membezakan antara hukum wajib, haram, makruh, sunat dan mubah.
-           	Sikap suka meniru turut menjadi faktor utama kepada timbulnya keinginan menghias diri yang berlawanan dan bercanggah dengan syariat Islam seperti tattoo, memakai inai, mewarna rambut, menyambung rambut dan mewarna kuku dengan
cutex
.
3.  Huraian Persoalan-Persoalan Semasa Berkaitan Isu
-				Perbuatan menghias diri yang bercanggah dengan syariat Islam dan budaya Melayu serta menjadi pendorong kepada berlakunya maksiat dalam kalangan masyarakat mestilah dibanteras. Sabda Rasulullah:
عن عمر t قال: قال رسول الله r مَنْ تَشَّبَهُ بِقَوْمٍ فَهُوَ مِنْهُمْ
Maksudnya: “
Daripada Ibnu Umar berkata, telah bersabda Rasulullah; Barang siapa menyerupai sesuatu kaum maka ia termasuk dalam golongan mereka.
[2]
3.2 Suatu penjelasan kepada masyarakat berhubung isu ini perlu diketengahkan untuk menunjukkan bahawa syariat Islam sesuai untuk dihayati di setiap tempat dan masa.
3.3 Penjelasan ini perlu untuk mengembalikan semula jati diri masyarakat terutamanya golongan remaja kepada akhlak mulia dan cara hidup yang bersopan.
4.  Pandangan Islam Terhadap Isu Berdasarkan Nas al-Quran dan Hadis
4.1 Membuat Tatoo
-           Tatoo ialah membuat tanda atau lukisan pada mana-mana anggota tubuh secara kekal seperti muka, lengan dan belakang. Ia dibuat dengan menggunakan warna-warna tertentu dengan menusuk jarum pada anggota badan.
Perbuatan ini adalah haram dan dilaknat oleh Allah I
 berdasarkan hadis:
عن عبد الله ابن مسعود قال: قال رسول الله r لَعَنَ اللهُ الْوَاشِمَاتِ وَالْمُسْتَوْشِمَاتِ وَالْمُتَنَمِّصَاتِ وَالْمُتُفَلِّجَاتِ لِلْحُسْنِ الْمُخَيِّرَاتِ خَلْقِ الله (متفق عليه)
Maksudnya : Daripada Abdullah Ibnu Mas’ud, telah bersabda Rasulullah, Allah melaknat tukang tatoo dan orang yang meminta dibuat tatoo dan orang yang mencukur bulu kening dan orang yang mengasah gigi untuk kecantikan yang (semua itu) mengubah ciptaan Allah I.
[3]
Keputusan Fatwa Negeri Johor Darul Takzim turut menyatakan bahawa haram bertatoo atau meletakkan tatoo di mana-mana anggota tubuh badan.
[4]
Sebab Pengharaman Tatoo
i.  Boleh menghalang air sampai ke kulit ketika mengangkat hadas kecil dan besar.
ii. Boleh menyebabkan alahan pada kulit sehingga menyebabkan kegatalan, jangkitan penyakit Hepatitis B dan sebagainya.
iii. Menyerupai amalan bukan Islam.
iv. Mengubah ciptaan Allah.
v. Membazirkan wang.
v. Menimbulkan fitnah kerana memakai tatoo dikaitkan dengan orang yang tidak baik.
4.2 Mencukur Atau Mencabut Bulu Kening
Amalan mencukur bulu kening atau menghilangkannya dengan apa cara sekalipun adalah haram termasuk dalam perkara yang dilaknat oleh Allah I seperti dalam hadis sebelum ini. Sabda Rasulullah SAW :
عن عبد الله ابن مسعودt

قال : قال رسول الله r لَعَنَ اللهُ الْوَاشِمَاتِ وَالْمُسْتَوْشِمَاتِ وَالْمُتَنَمِّصَاتِ وَالْمُتُفَلِّجَاتِ لِلْحُسْنِ الْمُخَيِّرَاتِ خَلْقِ الله (متفق عليه)
Maksudnya : Daripada Abdullah Ibnu Mas’ud, telah bersabda Rasulullah, Allah melaknati tukang tatoo dan orang yang meminta dibuat tatoo dan orang yang mencukur bulu kening dan orang yang mengasah gigi
[5]
 untuk kecantikan yang (semua itu) mengubah ciptaan Allah.
[6]
4.3 Menyambung Rambut (Memakai Rambut Palsu)
-
Menyambung rambut atau memakai rambut palsu oleh kaum wanita semata-mata untuk berhias diri dengan menggunakan rambut atau sesuatu yang menyerupai rambut di kepala adalah diharamkan oleh Allah I samada wanita itu sendiri yang melakukannya atau dilakukan oleh orang lain seperti juru andam dan juru solek. Perbuatan ini haram kerana ia mengandungi unsur-unsur penipuan dan mengubah ciptaan Allah I.
[7]

-      Termasuk dalam larangan menyambung rambut ialah perbuatan menanam rambut di kepala, memakai rambut palsu dan termasuk cara-cara lain yang dilakukan pada masa sekarang.
-      Dalam hal menyambung rambut ini, para Ulama’ Mazhab Syafie telah menghuraikannya dengan lebih jelas:
i.  Tiada perbezaan pendapat ulama mengenai hukum haram menyambung rambut dengan rambut manusia sama ada rambut lelaki atau perempuan ataupun rambut suami atau mahram. Ini kerana menggunakan atau memanfaatkan rambut manusia adalah haram disebabkan kemuliannya.
ii. Jika rambut itu bukan berasal daripada manusia dan ianya najis seperti bulu daripada bangkai binatang atau bulu binatang yang tidak boleh dimakan adalah haram disambung dengannya.
iii. Jika perempuan yang tidak bersuami menyambung rambut daripada bahan yang suci sekalipun maka hukumnya adalah haram, melainkan bagi perempuan yang bersuami dan diizinkan oleh suaminya.
[8]

4.4 Mewarnakan Rambut
-      Mewarna rambut ialah mengubah warna rambut dengan menggunakan bahan-bahan yang tertentu. Perbuatan mewarna rambut pada asalnya diharuskan dalam Islam. Antara bahan yang diharuskan ialah inai dan katam. Bahan-bahan yang digunakan mestilah suci dan halal serta tidak menghalang air dari sampai ke rambut apabila mengangkat hadas kecil atau hadas besar.
-      Berdasarkan sirah Rasulullah baginda pernah menggunakan inai dan katam bagi mewarnakan rambut baginda. Antara warna yang digunakan ialah perang atau merah. Ini berdasarkan kepada dalil-dalil berikut :
i.  Anas menerangkan bahawa:
رَأَيْتُ شَعْرَ رسول الله r مَخْضُوبًا
Maksudnya:
Aku telah melihat rambut Rasulullah dicelupi warna perang (inai).
[9]

ii. Pada satu ketika Abu Himsah bersama anaknya menemui Rasulullah dan beliau berkata “Pada masa tersebut aku mendapati setengah daripada rambut Rasulullah berwarna perang”.
iii. Hadis riwayat yang bersumber dari Usman bin Mauhab dinukilkan sperti berikut :
سُئِلَ أَبوُ هُرَيْرُةَ هَلْ خَضَبَ رَسُولُ r قَالَ : نَعَمْ.
Maksudnya; “
Abu Hurairah telah ditanya : Apakah Rasulullah pernah menyemir (meminyakkan) rambutnya ? Beliau menjawab : “ Ya, pernah
”.
[10]

4.4.1  Pendapat Ulama Tentang Mewarna Rambut Dengan Warna Hitam
i.  Para fuqaha telah sepakat mencela perbuatan mewarnai rambut atau janggut dengan warna hitam. Pendapat yang sahih mengatakan ianya haram melainkan ke atas orang-orang yang berjihad.
[11]

Dalil haram merwarnai rambut atau janggut dengan warna hitam itu adalah berdasarkan riwayat daripada Jabir t

katanya yang bermaksud:
“Pada hari penaklukan Makkah dibawa Abu Qafahah ke hadapan Rasulullah dengan rambut dan janggutnya memutih seperti tsaqamah (sejenis tumbuhan yang bunga dan buahnya berwarna putih). Maka baginda bersabda “Tukarlah ini dengan sesuatu, tetapi jauhilah warna hitam”.
ii. Ulama berpendapat bahawa mewarnakan rambut menggunakan warna hitam adalah haram. Ini adalah bertujuan untuk mengelakkan penipuan. Walau bagaimanapun untuk tujuan peperangan ianya dibolehkan. Pandangan ini berdasarkan pendapat ulama Syafie.
iii. Hukum mewarna rambut selain hitam adalah harus namun keharusan ini mestilah bertujuan untuk menghidupkan sunnah Rasulullah dan bukan untuk menunjuk-nunjuk atau menarik perhatian orang lain atau untuk mengubah ciptaan Allah.
iv. Untuk menghidupkan sunnah Rasulullah maka kita juga perlu mengambil kira bahan-bahan yang digunakan sebagai bahan pewarna tersebut. Ini kerana banyak bahan-bahan yang digunakan sekarang bukan sahaja mengandungi bahan-bahan yang meragukan malah turut menghalang air dari sampai ke anggota badan dan ini sudah tentunya menyebabkan ibadah harian kita tidak terlaksana sebagaimana yang ditetapkan oleh syarak.

4.4.2  Sebab-Sebab Mewarna Rambut Menjadi Haram
i.    Mewarnakan rambut adalah bertujuan untuk menunjuk-nunjuk dan riyak serta dilakukan untuk menarik perhatian orang lain yang akhirnya akan menjuruskan kepada gejala maksiat.
[1
ii.    Bahan-bahan yang digunakan untuk mewarnakan rambut itu mengandungi unsur-unsur yang haram dan syubhah.
iii.    Bahan yang digunakan menghalang air daripada sampai ke kulit ketika bersuci daripada hadas kecil dan besar serta membawa kepada tidak sah ibadat.
iv.    Mewarnakan rambut lebih cenderung kepada pendedahan aurat.
4.5 Mewarna Kuku
Mewarnakan kuku ialah mewarnakan kuku dengan sebarang pewarna supaya kelihatan cantik dan menarik.
4.5.1  Hukum Mewarna Kuku
i.  Haram sekiranya menggunakan bahan najis atau menghalang air sampai ke kulit ketika mengangkat hadas.
ii. Harus sekiranya dalam keadaan berikut :
-       Bahan tidak bernajis
-       Tidak menghalang air ketika mengangkat hadas
-       Tidak bertujuan riyak
-       Tidak menarik perhatian orang lain
-    	Dari sudut lain pula amalan mewarnakan kuku ini juga adalah bercanggah dengan adab dan budaya timur yang mementingkan kesopanan dan kebersihan.
5. Penutup
-           Berhias diri merupakan fitrah semulajadi manusia namun ianya perlu diamalkan secara betul mengikut apa yang digariskan oleh syariat Islam supaya ianya menjadi ibadah dan mendapat ganjaran pahala daripada Allah I.
-           Satu pendedahan terhadap etika menghias diri menurut Islam perlu dibuat di setiap peringkat meliputi sekolah rendah, sekolah menengah dan institusi pengajian tinggi perlu dilaksanakan dari masa ke semasa.
-           Pihak berkuasa perlu memastikan bahan kosmetik yang terdapat di pasaran adalah suci dan halal serta tidak merosakkan ibadah.
-           Pihak berkuasa perlu mengadakan kempen-kempen menghias diri menurut Islam melalui media cetak, elektronik dan lain-lain.
-           Oleh itu, perlulah diambil peringatan bahawa perbuatan bertatoo, mewarnakan rambut, mencukur bulu kening, memakai rambut palsu bukan sahaja dilarang oleh syarak bahkan ia juga dilaknat oleh Allah dan Rasul-Nya.
-           Seseorang yang dilaknat akan berada jauh daripada rahmat, taufiq, petunjuk serta dijauhkan daripada segala kebaikan. Sesungguhnya tiada yang lebih bermakna kepada seseorang hamba melainkan nikmat Allah disyukuri, ibadah dihalusi dan kehidupan diberkati.
[1]
   Hadis riwayat Muslim Muslim, Ibn Majah dan Ahmad Ibn Hanbal g.
[2]
  Hadis riwayat Abu Daud t.
[3]
  Hadis riwayat Muttafaqun ‘Alaih.
[4]
 Fatwa Negeri Johor Darul Takzim, Jabatan Mufti Negeri Johor bertarikh 19 Jamadil Awal 1423
  bersamaan30 Julai 2002.
[5]
 Mengasah gigi dengan tujuan menambahkan kecantikan, bukan bertujuan untuk kesihatan /
  perubatan.
[6]
 Opcit.
[7]
  al-Majmu’; Kitab al-Taharah bab al-Siwak : 1/364.
[8]
  HR Sahih Muslim Bisyarh al-Nawawi : 7/359-360.
[9]
  Syamail Muhammadiyyah Jld. 12, hlm 54.
[10]
 Hadis Riwayat Muslim.
[11]
  al-Majmu’ Kitab al-Taharah bab al-Siwak : 1/360-361.
[12]
 Umar bin Sulaim al-Askor,
Hukmu Sobghi as-Sya’ri hlmn


Muzakarah Majlis Fatwa Negeri Sabah Bil. 2/2016 telah bersidang pada 24-26 Mei 2016M/17-19 Syaaban 1437H, bertempat di Mount Kinabalu Heritage Resort & Spa, Kundasang, Sabah bagi membincangkan mengenai perkara “Laporan Kajian Buku-Buku Mohd. Hairi Nonchi” dan telah bersetuju memutuskan untuk diwartakan di Negeri Sabah bahawa:
1. Muzakarah telah membincangkan Laporan Kajian Buku-Buku Mohd. Hairi Nonchi seperti berikut:-
(i) Aina Allah? Di mana Allah? (Edisi Asal)
(ii) Salahkah Aku Menetapkan Sifat Allah Tanpa Tashbih
(iii) Orang Kata Wahabi Ialah
(iv) Marilah Berzikir Selepas Solat Fardhu Bersama Rasulullah
(v) Syirik Dosa Pembatal Akidah & Amalan
(vi) Ibn Taimiyyah: Pencetus Akidah Tasybih & Tajsim?
(vii) Siapakah Pengikut Imam a-Syafi’e Dan Mazhab Syafie Yang Sebenar?
(viii) Menyingkap 61 Fakta Mengenai Wahabi
(ix) Katakan Tidak Pada Wahabi
(x) Mendulang Cinta Ilahi Dengan Ittiba’ al-Rasul
(xi) Amal Soleh: Cukupkah Sekadar Niat?
2. Buku-Buku Mohd. Hairi Nonchi yang tersebut di atas adalah mengandungi ajaranajaran dan fahaman-fahaman yang bertentangan dengan akidah ahli Sunnah Wal Jamaah serta mengelirukan masyarakat Islam. Oleh itu buku-buku berkenaan adalah diharamkan.
3. Bahawa pengharaman ini meliputi apa-apa terbitan sama ada cetak, ditaip, ditulis tangan atau dikeluarkan dengan apa-apa cara lain dan apa-apa bentuk keluaran ulangannya dan termasuklah apa-apa filem seperti wayang gambar, pita rakaman, cakera padat, cakera laser atau sebuah rekod walau bagaimanapun ia dibuat, dari suatu imej berdasarkan penglihatan, yang mana adalah sebuah rekod yang mampu digunakan sebagai suatu alat yang menayangkan isi kandungan buku-buku tersebut di atas untuk dibaca, dilihat dan didengar.
4. Orang-orang Islam adalah dilarang memiliki, menyimpan, mencetak, menjual termasuk mengedarkan untuk dijual apa-apa terbitan berkenaan isi kandung buku tersebut di atas. Mana-mana orang Islam sama ada secara individu atau berkumpulan yang terlibat dengan perkara di atas adalah melakukan suatu kesalahan dan boleh diambil tindakan di bawah Enakmen Kesalahan jenayah Syariah Negeri Sabah 1995 atau mana-mana undang-undang lain yang berkuat kuasa di Negeri Sabah.


Muzakarah Majlis Fatwa Negeri Sabah Bil. 2/2016 telah bersidang pada 24-26 Mei 2016M/17-19 Syaaban 1437H, bertempat di Mount Kinabalu Heritage Resort & Spa, Kundasang, Sabah bagi membincangkan mengenai perkara “Fahaman dan Ajaran Hizbut Tahrir” dan telah bersetuju memutuskan untuk diwartakan di Negeri Sabah bahawa:
1. Fahaman dan ajaran Hizbut Tahrir adalah bercanggah dan menyeleweng daripada ajaran Islam yang sebenar serta bertentangan dengan pegangan Ahli al-Sunnah wa al-Jamaah.
Selanjutnya sila baca :
https://www.sabah.gov.my/gazette/docs/002520.pdf
Tarikh Warta: 7 September 2017


Berdasarkan fakta-fakta dan hujah-hujah yang dikemukakan, ahli mesyuarat Jawatankuasa Fatwa Negeri Johor yang bersidang pada 15 Rabiul Awal 1436 bersamaan 6 Januari 2015 telah mendapati bahawa ajaran ilmu makrifat (mengenal Allah/diri) yang disebarkan oleh haji Shaari bin Mohd Yusof melalui buku “Mengenal Diri Ilmu Peninggalan Tok Kenali Kelantan”, “Mengenal Allah Ilmu Peninggalan Tok Kenali Kelantan”, ceramah-ceramah yang disampaikan, DVD siri ceramah dan laman sesawang yang digunakan untuk menyebarkan ajarannya mengandungi perkara-perkara yang mengelirukan dan menyeleweng seperti berikut:

i.
Bertentangan dengan fakta sejarah
Dakwaan ilmu yang diperolehi adalah peninggalan ilmu Syeikh Daud al-Fatoni yang diwarisi oleh dua orang ulama’ terkenal iaitu Tok Kenali dan Tok Silihong adalah satu pembohongan kerana kedua ulama tersebut tidak sempat berguru dengan Syeikh Daud al-Fatoni yang meninggal pada tahun 1846, iaitu lebih 22 tahun sebelum kelahiran kedua-dua ulama tersebut.

 ii.
Membawa fahaman Mujassamah, Jabariah dan Mu’tazilah
Jumhur Ulama’ telah bersepakat bahawa fahaman ini adalah bertentangan dengan fahaman Ahli Sunnah Wal Jamaah.
iii.
Membawa fahaman liberal dan pluralisme agama
Fahaman ini adalah menyeleweng daripada ajaran Islam.

iv.
Membawa fahaman Wahdatul Wujud
Fahaman ini adalah menyeleweng daripada pegangan Ahli Sunnah Wal Jamaah.
 v.
Mentafsir nas-nas agama
Mentafsir al-Quran dan al-Hadis mengikut logik akal dan tidak merujuk kepada kitab-kitab muktabar.
Setelah dilihat dan dibahaskan dengan penuh penelitian, maka Jawatankuasa Fatwa Negeri Johor telah membuat keputusan seperti berikut:
Alhamdulillah fatwanya;
“Ajaran ilmu Ma’rifat (mengenal Allah/diri) yang dibawa oleh Haji Shaari Bin Mohd Yusof adalah SESAT lagi menyesatkan dan menyeleweng dari ajaran Islam yang sebenar berlandaskan pegangan Ahli Sunnah Wal Jamaah.
Oleh yang demikian, semua umat Islam dilarang melibatkan diri dengan ajaran ilmu Ma’rifat(mengenal Allah/diri) oleh Mohd Yusof Che’ Wok yang disebarkan oleh Haji Shaari Bin Mohd Yusof secara langsung atau tidak langsung sama ada:
Mengamal
Menjadi ahli
Mencetak
Menulis
Menyiar
Menerbit
Menyebar
Merakam
Menggunakan lambang-lambang
Membuat lawatan atau kunjungan
Mengundang atau menerima kunjungan ahli-ahlinya
Memberikan sokongan moral atau material atau kedua-duanya sekali kepada sesiapa yang terlibat dengan kumpulan ini atau apa-apa cara jua yang dikaitkan dengan kumpulan atau ajaran ini.

والله اعلم بالصواب


Muzakarah Majlis Fatwa Negeri Sabah Bil. 2/2016 telah bersidang pada 24-26 Mei 2016M/17-19 Syaaban 1437H, bertempat di Mount Kinabalu Heritage Resort & Spa, Kundasang, Sabah bagi membincangkan mengenai perkara “Ajaran Ilmu Makrifat (Mengenal Allah/Diri) Oleh Mohd. Yusof Cik Wook Yang Disebarkan Oleh Haji Shaari Mohd. Yusof” dan telah bersetuju memutuskan untuk diwartakan di Negeri Sabah bahawa:
1. Muzakarah bersetuju memutuskan bahawa Ajaran Ilmu Makrifat (Mengenal Allah/ Diri) Oleh Mohd. Yusof Cik Wook Yang Disebarkan Oleh Haji Shaari Mohd. Yusof adalah sesat dan menyeleweng dari ajaran Islam yang sebenar.
Selanjutnya sila baca :
https://www.sabah.gov.my/gazette/docs/002520.pdf
Tarikh Warta: 7 September 2017


Muzakarah Majlis Fatwa Negeri Sabah Bil. 2/2016 telah bersidang pada 24-26 Mei 2016M/17-19 Syaaban 1437H, bertempat di Mount Kinabalu Heritage Resort & Spa, Kundasang, Sabah bagi membincangkan mengenai perkara “Ajaran Millah Abraham @ Ibrahim” dan telah bersetuju memutuskan untuk diwartakan di Negeri Sabah bahawa:
1. Bahawa fahaman dan ajaran Millah Abraham @ Ibrahim adalah menyeleweng dan bertentangan dengan ajaran Islam kerana mengandungi elemen-elemen meragukan antaranya seperti berikut:
(i) Membawa ajaran dan Kerajaan Baru (Millah Abraham @ Ibrahim @ Negeri Karunia Tuan Semesta Alam Nusantara);
(ii) Mendakwa ada Rasul selepas Nabi Muhammad SAW;
(iii) Mensyirikkan golongan yang tidak mengikuti Millah Abraham @ Ibrahim @ Negeri Karunia Tuan Semesta Alam Nusantara;
(iv) Menggabungkan tiga (3) ajaran agama iaitu Islam, Kristian dan Yahudi;
(v) Menyalah ertikan maksud Kiamat;
(vi) Memahami al-Quran mengikut tafsiran sendiri;
(vii) Menganggap Solat Lima Waktu dan Solat Jumaat tidak disyariatkan;
(viii) Taksub dan memutuskan hubungan keluarga dan suami isteri;
(ix) Mewajibkan perjanjian (Bai’ah) ke atas setiap anggota.
Selanjutnya sila baca:
https://www.sabah.gov.my/gazette/docs/002520.pdf
Tarikh Warta: 7 September 2017


Muzakarah Majlis Fatwa Negeri Sabah Bil. 2/2016 telah bersidang pada 24-26 Mei 2016M/17-16 Muharam 1437H, bertempat di Mount Kinabalu Heritage Resort & Spa, Kundasang, Sabah bagi membincangkan mengenai perkara “Pegangan Dan Akidah Ahli Sunnah Wal Jamaah” dan telah bersetuju memutuskan untuk diwartakan di Negeri Sabah bahawa:
1. Ahli Sunnah wa al-Jama’ah merujuk kepada kelompok majoriti umat Islam yang berpegang dengan ajaran Islam yang sebenar berdasarkan al-Qur’an dan panduan Nabi Muhammad SAW, para sahabat dan para ulama’ Islam muktabar. Oleh itu, umat Islam hendaklah berpegang dalam hal berkaitan dengan;
(a) Aqidah dan Tauhid, berdasarkan hanya kepada pegangan Imam Abu Hassan alAsh’ari dan Imam Abu Mansur al-Maturidi.
(b) Fiqh dan Syariah, berdasarkan Mazhab Syafi’i di samping meraikan mazhab Hanafi, Maliki, Hanbali dan pandangan Imam-imam muktabar yang lain.
(c) Tasawwuf, berdasarkan manhaj sufi berwibawa seperti Imam Junaid al-Baghdadi dan Imam al-Ghazali.
2. Mana-mana orang Islam sama ada secara individu atau berkumpulan yang mengamalkan (termasuk mempercayai, berpegang, berkeyakinan dan seumpamanya) selain daripada perkara (a), (b), dan (c) adalah menjadi suatu kesalahan dan boleh diambil tindakan di bawah Enakmen Kesalahan Jenayah Syariah Negeri Sabah 1995 atau mana-mana undang-undang lain yang berkuat kuasa di Negeri Sabah.
Tarikh Warta: 7 September 2017


Muzakarah Majlis Fatwa Negeri Sabah Bil. 2/2015 telah bersidang pada 27-29 Oktober 2015M/14-16 Muharam 1437H, bertempat di Hyatt Regency Kinabalu, Kota Kinabalu, Sabah bagi membincangkan mengenai perkara “Isu Umat Islam Malaysia Yang Berjuang Atas Nama ISIS” dan telah bersetuju memutuskan untuk diwartakan di Negeri Sabah bahawa:
1. Muzakarah menegaskan bahawa tindakan umat Islam dari Malaysia yang telah ataupun yang ingin berjuang atas nama jihad di bumi Syria bagi menyokong golongan ISIS atau ISIL adalah sia-sia kerana perjuangan mereka tidak tergolong sebagai jihad dan kematian mereka juga tidak dikategorikan sebagai syahid menurut kerangka Hukum Syarak.
2. Muzakarah menasihatkan seluruh umat Islam di Malaysia supaya menginsafi diri dan tidak mudah terpengaruh atau terjebak dengan keganasan dan propaganda perjuangan kumpulan ISIS dan ISIL ini.
Tarikh Warta: 7 September 2017


Muzakarah Majlis Fatwa Negeri Sabah Bil. 1/2015 telah bersidang pada 28-30 Julai 2015M/15-17 Jamadilakhir 1435H, bertempat di Bilik Sri Beringgis, TH Hotel & Residence, Kota Kinabalu, Sabah bagi membincangkan mengenai perkara “Semakan Semula Fatwa Ajaran Baha’i” dan telah bersetuju memutuskan untuk diwartakan di Negeri Sabah bahawa:
Ajaran Baha’i adalah bukan ajaran Islam. Umat Islam yang terlibat dengannya adalah murtad. Oleh itu umat Islam adalah dilarang dan haram melibatkan diri dengannya dan siapa yang telah terlibat hendaklah segera keluar dan bertaubat.
Oleh itu, fatwa yang telah diwartakan pada 11 Disember 2003 Bil. Rujukan No. 1,037 (No. JPBN: 308/6) adalah dibatalkan.
Tarikh Warta: pada 7 September 2017


Muzakarah Majlis Fatwa Negeri Sabah Bil. 1/2013 telah bersidang pada 2-4 Disember 2013M/28 Muharram - 1 Safar 1435H, bertempat di Hotel Promenade, Kota Kinabalu, Sabah bagi membincangkan mengenai perkara “Ajaran Syiah Di Negeri Sabah” dan telah bersetuju memutuskan untuk diwartakan di Negeri Sabah bahawa:
(a) Fahaman dan ajaran Syiah adalah bercanggah dan menyeleweng dari ajaran Islam yang berasaskan pegangan Ahli Sunnah Wal Jama’ah.
(b) Fahaman dan ajaran ini bercanggah dengan ajaran Islam dari sudut Aqidah, Syariah, Akhlak dan membawa kepada perpecahan umat serta boleh mengancam keselamatan Negara.
Selanjutnya sila baca:
https://www.sabah.gov.my/gazette/docs/002520.pdf
Tarikh Warta: 7 September 2017


Mesyuarat Jawatankuasa Fatwa Negeri Sembilan telah membincangkan fatwa berkaitan Aliran dan Dakyah Wahhabiah pada mesyuaratnya bertarikh 17 Disember 2014, 25 Februari 2015 dan 24 Mac 2015. Mesyuarat telah memutuskan Aliran dan dakyah Wahhabiah didapati bercanggah dengan pegangan Ahli Sunnah wa al-Jamaah yang menjadi teras pegangan masyarakat Islam di Negeri Sembilan. Percanggahan tersebut berdasarkan kepercayaan, perbuatan dan pengamalan aliran Wahhabiah seperti berikut :

Menolak dan menyesatkan pengamal pendekatan Tauhid Sifat 20;

Menganggap syirik amalan-amalan ahli sunnah seperti perbuatan tawassul, tabarruk dan istighathah dan selawat-selawat yang mengandungi pujian kepada Rasulullah seperti Selawat Syifa' dan Selawat Tafrijiyyah;

Mendakwa bahawa pengikut aliran Asya'irah dan Maturidiyah tidak termasuk dalam golongan Ahli Sunnah wa al-Jamaah;

Membid’ahkan pelbagai amalan ahli sunnah yang bersifat khilafiah sebagai melakukan bid'ah dhalalah dan pengamalnya akan menjadi penghuni neraka;

Menganggap amalan dan sambutan-sambutan yang dilakukan bertujuan memuliakan Rasulullah saw sebagai perbuatan syirik;

Menolak sepenuhnya beramal dengan hadith dhaif;

Memahami al-Quran dan al-Sunnah secara makna zahir semata-mata dan menolak pentakwilan dalam memahami teks al-Quran;

Menolak fahaman bermazhab;

Menolak kefahaman dan amalan tariqat tasawuf yang muktabar;

Mempertikaikan ulama Nusantara yang muktabar serta kitab-kitab karya mereka;

Mempertikaikan fatwa-fatwa atau keputusan pihak berkuasa agama;

Berpegang dengan kefahaman tasybih dan tajsim berdasarkan zahir ayat dan hadith yang mutasyabihat; dan

Mudah mengkafirkan, membid’ahkan dan memfasikkan golongan yang tidak sealiran dengan mereka;

Oleh yang demikian, Jawatankuasa Fatwa Negeri Sembilan mengambil keputusan bahawa;

Mana-mana orang Islam, sama ada secara individu atau berkumpulan yang menjadi penyebar aliran dan dakyah Wahhabiah adalah disifatkan berfahaman Wahhabiah yang bercanggah dengan pegangan Ahli Sunnah wa al- Jamaah;

Mana-mana orang Islam, sama ada secara individu atau berkumpulan melalui pertubuhan atau persatuan yang menjadi ahli jamaah atau pengikut aliran dan dakyah Wahhabiah dengan berselindung di sebalik apa-apa nama, aktiviti ekonomi, perniagaan, pendidikan, kesenian, dan sebagainya yang mempunyai unsur-unsur persamaan dengan aliran dan dakyah Wahhabiah, adalah disifatkan mengamalkan ajaran, pegangan dan fahaman yang bercanggah dengan pegangan Ahli Sunnah wa al-Jamaah;

Mana-mana orang Islam secara individu atau berkumpulan melalui pertubuhan atau persatuan yang cuba menyebarkan  aliran dan dakyah Wahhabiah, sama ada melalui apa-apa rangkaian, atau mana-mana pertubuhan atau persatuan yang mempunyai unsur-unsur persamaan dengan aliran dan dakyah Wahhabiah adalah disifatkan mengamalkan ajaran, pegangan dan fahaman yang bercanggah dengan pegangan Ahli Sunnah wa al-Jamaah;

Apa-apa variasi, versi, bentuk atau cabang mana-mana aliran dan dakyah Wahhabiah atau apa-apa ajaran, pegangan atau fahaman baru yang mempunyai persamaan dengan unsur-unsur aliran dan dakyah Wahhabiah adalah bercanggah dengan pegangan Ahli Sunnah wa al-Jamaah; atau

Apa-apa jua bahan publisiti dan sebaran yang menonjolkan tokoh, aliran dan dakyah Wahhabiah atau apa-apa ajaran, pegangan atau fahaman baru yang mempunyai persamaan dengan unsur-unsur aliran dan dakyah Wahhabiah dalam apa jua bentuk penerbitan dan cetakan adalah dilarang.

Apa jua bentuk tindakan seperti yang dinyatakan di atas perlu dihalang dan diambil tindakan menurut undang-undang.

Mesyuarat bersetuju untuk mewartakan fatwa ini. Orang ramai hendaklah membuat aduan kepada pihak berkuasa agama yang berhampiran sekiranya terdapat sebarang keraguan seperti mana dinyatakan.

Status Pewartaan : Proses Warta


Muzakarah Majlis Fatwa Negeri Sabah Bil. 1/2009 telah bersidang pada 13-14 Mei 2009M/18-19 Jamadilawal 1430H, bertempat di Pavilion Hall, Hotel Tang Dynasty Park, Kota Kinabalu, Sabah bagi membincangkan mengenai perkara “Gerakan Kumpulan Muhammadiyyah, Wahabiyyah Dan Itba’ Al-Sunnah Di Malaysia” dan telah bersetuju memutuskan untuk diwartakan di Negeri Sabah bahawa:
(a) Ajaran Muhammadiyyah, Wahabiyyah dan Itba’ al-Sunnah adalah bertentangan dengan maslahat dakwah dan dasar kerajaan yang boleh memecahbelahkan perpaduan di kalangan umat Islam di Malaysia.
(b) Bahawa pengharaman ini meliputi:
(i) Apa-apa variasi, versi, bentuk atau cabang mana-mana ajaran tersebut di (a) di atas, dan termasuk apa-apa pegangan ideologi, falsafah atau sistem amalan yang tidak diakui dan bertentangan dengan syariat Islam dan pegangan oleh Ahli Sunnah Wal Jamaah;
(ii) Apa-apa bahan publisiti termasuklah apa-apa terbitan sama ada yang dicetak, bertulis, ditaip atau dikeluarkan dengan apa-apa cara lain dan apa-apa bentuk untuk dibaca, dilihat atau didengar yang berkaitan dengan ajaran di (a) di atas.
Oleh itu, umat Islam adalah dilarang mengamal ajaran, pegangan dan fahaman ajaran tersebut, menjadi ahli, mengetuai, memimpin, memberi ceramah, mengadakan kelas pendidikan dan pembelajaran, mengadakan apa-apa aktiviti ekonomi, sosial, program persembahan kesenian dan kebudayaan dan aktiviti-aktiviti lain yang bertujuan untuk menghidup, menyebar dan mengembangkan ajaran di (a) ini.
Orang-orang Islam adalah juga dilarang memiliki, menyimpan, mencetak, menjual termasuk mengedarkan filem, rakaman audio, pamphlet, buku-buku, majalah atau apa-apa terbitan, risalah dan apa-apa dokumen, menggunakan sebarang bentuk lambang, rajah atau tandatanda yang boleh mengaitkan ajaran di (a) dengan ajaran Islam
Tarikh Warta: 7 September 2017.


Muzakarah Majlis Fatwa Negeri Sabah Bil. 1/2007 telah bersidang pada 28-29 Mei 2007M/11-12 Jamadilawal 1428H, bertempat di Bilik Mesyuarat, Pejabat Mufti Negeri Sabah, Kota Kinabalu, Sabah bagi membincangkan mengenai perkara “Kumpulan Tal Tujuh” dan telah bersetuju memutuskan untuk diwartakan di Negeri Sabah bahawa:
(a) Ajaran tersebut adalah menyeleweng daripada ajaran Islam.
(b) Bahawa pengharaman ini meliputi:
(i) Apa-apa variasi, versi, bentuk atau cabang mana-mana ajaran tersebut di (a) di atas, dan termasuk apa-apa pegangan ideologi, falsafah atau sistem amalan yang tidak diakui dan bertentangan dengan syariat Islam dan pegangan oleh Ahli Sunnah Wal Jamaah;
(ii) Apa-apa bahan publisiti termasuklah apa-apa terbitan sama ada yang dicetak, bertulis, ditaip atau dikeluarkan dengan apa-apa cara lain dan apa-apa bentuk untuk dibaca, dilihat atau didengar yang berkaitan dengan ajaran di (a) di atas.
(iii) Oleh itu, umat Islam adalah dilarang mengamal ajaran, pegangan dan fahaman ajaran Tal Tujuh, menjadi ahli, mengetuai, memimpin, memberi ceramah, mengadakan kelas pendidikan dan pembelajaran, mengadakan apa-apa aktiviti ekonomi, sosial, program persembahan kesenian dan kebudayaan dan aktivitiaktiviti lain yang bertujuan untuk menghidup, menyebar dan mengembangkan ajaran ini,
(iv) Orang-orang Islam adalah juga dilarang memiliki, menyimpan, mencetak, menjual termasuk mengedarkan filem, rakaman audio, pamphlet, buku-buku, majalah atau apa-apa terbitan, risalah dan apa-apa dokumen, menggunakan sebarang bentuk lambang, rajah atau tanda-tanda yang boleh mengaitkan ajaran Tal Tujuh dengan ajaran Islam.
Tarikh Warta: 7 September 2017


Muzakarah Majlis Fatwa Negeri Sabah Bil. 3/2006 telah bersidang pada 27-28 Jun 2006M/1-2 Jamadilakhir 1427H, bertempat di Bilik Mesyuarat, Pejabat Mufti Negeri Sabah, Kota Kinabalu, Sabah bagi membincangkan mengenai perkara “Fahaman Liberalisme Dan Pluralisme Menurut Pandangan Islam” dan telah bersetuju memutuskan untuk diwartakan di Negeri Sabah bahawa:
(a) Liberalisme bermaksud suatu aliran pemikiran yang memberikan kebebasan mutlak kepada individu dalam menafsirkan ajaran Islam tanpa terikat dengan dasar dan sumber ajaran Islam yang telah disepakati oleh para ulama muktabar.
(b) Pluralisme bermaksud fahaman atau keyakinan bahawa agama Islam adalah sama dengan agama-agama lain dan tidak ada mana-mana agama yang boleh mengaku agamanya lebih benar dari agama lain.
(c) Kedua-dua aliran pemikiran dan fahaman ini adalah sesat dan menyesatkan serta boleh membawa seseorang itu terkeluar dari agama Islam.
Tarikh Warta: 7 September 2017


Muzakarah Majlis Fatwa Negeri Sabah Bil. 2/2006 telah bersidang pada 27-28 Jun 2006M/1-2 Jamadilakhir 1427H, bertempat di Bilik Mesyuarat, Pejabat Mufti Negeri Sabah, Kota Kinabalu, Sabah bagi membincangkan mengenai perkara “Ajaran Islam Jama’ah Di Negeri Sabah” dan telah bersetuju memutuskan untuk diwartakan di Negeri Sabah bahawa:
(a) 	Ajaran   Islam   Jama’ah   adalah   sesat dan menyeleweng daripada ajaran Islam
		yang sebenarnya.
(b) 	Bahawa pengharaman ini meliputi:
		(i) 	Apa-apa variasi, versi bentuk atau cabang mana-mana ajaran tersebut di (a)
				di  atas,  dan  termasuk  apa-apa  pegangan  ideologi,  falsafah  atau sistem
				amalan  yang  tidak  diakui  dan  bertentangan  dengan  syariat  Islam  dan
				pegangan oleh Ahli Sunnah Wal Jamaah;
		(ii) 	Apa-apa   bahan   publisiti   termasuklah  apa-apa  terbitan  sama  ada  yang
				dicetak,  bertulis,  ditaip atau dikeluarkan dengan apa-apa cara lain dan apa-
				apa bentuk untuk dibaca, dilihat atau didengar yang berkaitan dengan ajaran
				di (a) di atas.
(c) 	Oleh itu,  umat  Islam  adalah  dilarang mengamal ajaran, pegangan dan fahaman
		ajaran  Islam  Jamaah,  menjadi  ahli,  mengetuai,  memimpin, memberi ceramah,
		mengadakan  kelas  pendidikan  dan  pembelajaran, mengadakan apa-apa aktiviti
		ekonomi,  sosial,  program  persembahan  kesenian  dan kebudayaan dan aktiviti-
		aktiviti  lain  yang  bertujuan  untuk  menghidup,  menyebar dan mengembangkan
		ajaran ini.
(d) 	Orang-orang Islam adalah juga dilarang memiliki, menyimpan, mencetak, menjual
		termasuk mengedarkan filem, rakaman audio, pamphlet, buku-buku, majalah atau
		apa-apa  terbitan, risalah dan apa-apa dokumen, menggunakan sebarang bentuk
		lambang,  rajah  atau  tanda-tanda  yang  boleh mengaitkan ajaran Islam Jama’ah
		dengan ajaran Islam.
Tarikh Warta: 7 September 2017


Muzakarah Majlis Fatwa Negeri Sabah Bil. 1/2006 telah bersidang pada 14-16 Februari 2006M/15-17 Muharram 1427H, bertempat di Bilik Mesyuarat, Pejabat Mufti Negeri Sabah, Kota Kinabalu, Sabah bagi membincangkan mengenai perkara “Black Metal” dan telah bersetuju memutuskan untuk diwartakan di Negeri Sabah bahawa:
Kumpulan Black Metal adalah sesat dan boleh menyebabkan seseorang itu terkeluar daripada Islam.
Tarikh Warta : 7 September 2017.


Muzakarah Majlis Fatwa Negeri Sabah Bil. 1/2005 telah bersidang pada 12-14 September 2005M/8-10 Sya’ban 1426H, bertempat di Pacific Sutera, Kota Kinabalu, Sabah bagi membincangkan mengenai pengharaman buku “Islam Hadhari Menurut Pandangan Ustaz Haji Ashaari Muhammad” dan telah bersetuju memutuskan untuk diwartakan di Negeri Sabah bahawa:
(a)
		Buku yang bertajuk “Islam Hadhari Menurut Pandangan Ust. Haji Ashaari
			Muhammad” adalah mengandungi perkara-perkara yang menyalahi fahaman
			Ahli Sunnah Wal Jamaah dan fakta-fakta Syarak serta mengelirukan
			masyarakat Islam oleh itu adalah diharamkan.
(b)
		Bahawa pengharaman ini meliputi apa-apa terbitan sama ada dicetak, ditaip,
			ditulis tangan atau dikeluarkan dengan apa-apa cara lain dan apa-apa bentuk
			keluaran ulangannya, dan termasuklah apa-apa filem seperti wayang gambar,
			pita rakaman, cakera padat, cakera laser atau sebuah rekod walau
			bagaimanapun ianya dibuat, dari suatu imej berdasarkan penglihatan, yang
			mana-adalah sebuah rekod yang mampu digunakan sebagai suatu alat
			menayangkan isi kandung buku-buku di
(a)
 di atas untuk dibaca, dilihat atau
			didengar.
(c)
		Orang-orang Islam adalah dilarang memiliki, menyimpan, mencetak, menjual
			termasuk mengedarkan untuk dijual apa-apa terbitan berkenaan isi kandung
			buku-buku di
(a)
 di atas.
Tarikh Warta :  7 September 2017


Muzakarah Majlis Fatwa Negeri Sabah Bil. 1/2017 telah bersidang pada 21-23 Februari 2017M/24-26 Jamadilawal 1438H, bertempat di Bilik Likas, Hotel Horizon, Kota Kinabalu, Sabah bagi membincangkan mengenai perkara “Hukum Memberi Salam Kepada Orang Bukan Islam Dan Menjawab Salam Mereka” dan telah bersetuju memutuskan untuk diwartakan di negeri Sabah bahawa:
1. 	Hukum memberi salam dengan lafaz Assalamualaikum kepada orang bukan
		Islam adalah harus.
2. 	Lafaz salam yang diharuskan ialah Assalamualaikum sahaja. Adapun ucapan
		warahmatullahi wabarakatuh hanya khusus kepada orang Islam sahaja.
3. 	Hukum menjawab salam daripada orang bukan Islam terdapat beberapa
		keadaan:
		(a) 	Harus menjawab ucapan salam mereka dengan ucapan Waalaikumssalam
				sahaja;
		(b) 	Harus menjawab ucapan salam mereka dengan lafaz Waalaikum sahaja
				sekiranya pemberi salam:
				(i) 	Mengucapkan salam dengan lafaz yang tidak jelas.
				(ii) 	Mengucapkan salam dengan lafaz yang jelas tetapi mengandungi
						makna yang tidak baik seperti penghinaan dan seumpamanya.

Tarikh Warta : 7 Disember 2017


Muzakarah Majlis Fatwa Negeri Sabah Bil. 1/2017 telah bersidang pada 21-23 Februari 2017M/24-26 Jamadilawal 1438H, bertempat di Bilik Likas, Hotel Horizon, Kota Kinabalu, Sabah bagi membincangkan mengenai perkara “Hukum ‘Ucapan Selamat’ Sempena Perayaan Agama Lain” dan telah bersetuju memutuskan untuk diwartakan di negeri Sabah bahawa:
1. 	Apa jua amalan atau perlakuan orang Islam yang melibatkan akidah atau iktikad
		dalam hal-hal yang berkaitan dengan Perayaan orang bukan Islam seperti
		mengiktiraf agama bukan Islam atau menganggap semua agama adalah sama,
		maka ia ditegah oleh Islam.
2. 	Walau bagaimanapun, sekiranya amalan atau perlakuan tersebut hanya atas
		dasar kemasyarakatan atau hubungan sosial antara orang Islam dan orang
		bukan Islam untuk tujuan perpaduan, maka ia dibenarkan oleh Islam.
3. 	Memberi ucapan selamat atau mengirimkan ucapan melalui kad atau alat-alat
		telekomunikasi seperti e-mel atau sistem pesanan ringkas (SMS) dan sebagainya
		kepada orang bukan Islam sempena dengan perayaan agama mereka adalah
		harus, dengan syarat ucapan itu tidak mengiktiraf, memuji atau memuliakan
		agama bukan Islam serta tidak menggunakan sebarang simbol atau lambang
		keagamaan mereka dalam kiriman ucapan tersebut.
Tarikh Warta : 7 Disember 2017


Muzakarah Majlis Fatwa Negeri Sabah Bil. 1/2017 telah bersidang pada 21-23 Februari 2017M/24-26 Jamadilawal 1438H, bertempat di Bilik Likas, Hotel Horizon, Kota Kinabalu, Sabah bagi membincangkan mengenai perkara “Hukum Solat Jumaat Yang Kurang Jemaahnya 40 orang” dan telah bersetuju memutuskan untuk diwartakan di negeri Sabah bahawa:
1. 	Qaul Mu’tamad pandangan Mazhab al-Syafie bilangan ahli Jumaat hendaklah
		cukup jemaahnya 40 orang.
2. 	Harus mengerjakan solat Jumaat walaupun bilangan jemaahnya kurang 40 orang
		berdasarkan Qaul Qadim di dalam Mazhab al-Syafie. Keizinan pemerintah atau
		pihak berkuasa adalah diperlukan demi memelihara kepentingan dan maslahah
		ummah.
Tarikh Warta : 7 Disember 2017


Muzakarah Majlis Fatwa Negeri Sabah Bil. 1/2017 telah bersidang pada 21-23 Februari 2017M / 24-26 Jamadilawal 1438H, bertempat di Bilik Likas, Hotel Horizon, Kota Kinabalu, Sabah bagi membincangkan mengenai perkara “Hukum Menyorok Barangan (Ihtikar)” dan telah bersetuju memutuskan untuk diwartakan di negeri Sabah bahawa:
1. 	Hukum peniaga menyorok barangan keperluan asas (Ihtikar) bagi tujuan
		menaikkan harga adalah haram.
2. 	Peniaga yang menyorok barangan keperluan asas (Ihtikar) boleh mendatangkan
		kesan buruk kepada negara seperti inflasi.
3. 	Menyorok barangan keperluan asas (Ihtikar) adalah satu pengabaian Maqasid
		Syariah iaitu penjagaan harta.  (
حفظ المال
)
   .
4. 	Para Peniaga hendaklah menjauhi perbuatan menyorok barangan keperluan
		asas (Ihtikar) untuk menjaga maslahah dan kesejahteraan awam.
Tarikh Warta : 07 Disember 2017


Muzakarah Majlis Fatwa Negeri Sabah Bil. 1/2017 telah bersidang pada 21-23 Februari 2017M/24-26 Jamadilawal 1438H, bertempat di Bilik Likas, Hotel Horizon, Kota Kinabalu, Sabah bagi membincangkan mengenai perkara “Hukum Penggunaan Logo St. John Ambulans Bagi Warga St. John Ambulans Malaysia” dan telah bersetuju memutuskan untuk diwartakan di Negei Sabah bahawa:
Logo atau lambang St. John Ambulans tidak dianggap sebagai Salib yang jelas, hanya melambangkan logo persatuan dan bukan lambang agama. Oleh itu, penggunaan logo tersebut bagi warga St. John Ambulans Malaysia yang beragama Islam adalah harus.
Tarikh Warta : 7 Disember 2017


Muzakarah Majlis Fatwa Negeri Sabah Bil. 1/2017 telah bersidang pada 21-23 Februari 2017M/24-26 Jamadilawal 1438H, bertempat di Bilik Likas, Hotel Horizon, Kota Kinabalu, Sabah bagi membincangkan mengenai perkara “Hukum Menyertai Pertandingan Memancing” dan telah bersetuju memutuskan untuk diwartakan di Negei Sabah bahawa:
1. 	Hukum asal pertandingan memancing adalah harus selagi mana mematuhi garis
		panduan syariah.
2.		 Sekiranya hadiah ditaja oleh pihak ketiga yang tidak memasuki pertandingan
		 maka ia adalah harus.
3. 	 Sekiranya pertandingan tersebut mengambil yuran penyertaan bagi tujuan
		 memberi hadiah kepada peserta, maka ia adalah haram kerana dikira sebagai

Qimar
 (judi) dan bertentangan dengan konsep
‘Iwad
(pulangan) iaitu hanya
		 memberi manfaat kepada pemenang.
4. 	Mana-mana orang Islam yang ingin menganjurkan atau menyertai pertandingan
		memancing hendaklah memastikan ia bersih daripada sebarang unsur perjudian
		atau penipuan selaras dengan kehendak syarak.

Tarikh Warta : 7 Disember 2017


Muzakarah Majlis Fatwa Negeri Sabah Bil. 1/2017 telah bersidang pada 21-23 Februari 2017M/24-26 Jamadilawal 1438H, bertempat di Bilik Likas, Hotel Horizon, Kota Kinabalu, Sabah bagi membincangkan mengenai perkara “Ajaran Pertubuhan Rahmatan Lil ‘Alamin (PERAHMAT)” dan telah bersetuju memutuskan untuk diwartakan di Negeri Sabah bahawa:
1. Ajaran Ilmu Syahadah, Zikir Nafas dan lain-lain yang berkaitan dengan kedua-duanya oleh Ismail bin Kassim dari Pertubuhan Rahmatan Lil ‘Alamin (PERAHMAT) adalah menyeleweng dari ajaran Islam
Selanjutnya sila baca :
 https://www.sabah.gov.my/gazette/docs/002536.pdf
Tarikh Warta : 7 Disember 2017


Mesyuarat Jawatankuasa Fatwa Negeri Pulau Pinang Bil. 5/2016 yang bersidang pada 12 Oktober 2016 telah membincangkan mengenai Kaedah Haraki: Belajar Al-Quran 7 Jam. Mesyuarat memutuskan seperti berikut:
(i) Setelah meneliti buku Kaedah Haraki: Belajar Al-Quran 7 Jam yang telah diasas dan ditulis oleh Tuan Haji Zakaria bin Din @ Nasirudin, mesyuarat mendapati ia merupakan satu inovasi kaedah pengajaran dan pembelajaran Al-Quran yang baik dan mudah bagi menarik minat pelbagai lapisan masyarakat terutamanya golongan muda.
(ii) Mesyuarat turut berpandangan bagi menyampaikan pengajaran dan belajar Al-Quran ia memerlukan guru yang bertauliah kerana meraikan kaedah pengajaran Al-Quran secara
Talaqqi Musyafahah.
(iii) Selain itu perlulah diambil kira akhlak seorang guru yang mengajar dan tahap serta jantina pelajar kerana ia melibatkan pergerakan dan aksi-aksi yang sedikit
aggeresif (merujuk cara mengajar di dalam vide/youtube)
yang tidak bersesuaian jika seorang guru perempuan mengajar kaedah ini kepada pelajar lelaki yang dewasa.
(iv) Secara keseluruhannya mesyuarat bersetuju dengan Kaedah Haraki tersebut sebagai satu kaedah mengajar Al-Quran.


Mesyuarat Jawatankuasa Fatwa Negeri Pulau Pinang Bil. 1/2014 yang bersidang pada 12 Februari 2014 telah membincangkan mengenai Hukum Penggunaan Mikro Organisme Terubahsuai Dalam Penghasilan Monosodium Glutama (MSG). Mesyuarat memutuskan seperti berikut:
(i) Setelah meneliti proses pengubahsuaian genetik dan teknologi baru dalam proses penghasilan Monosodium Glutamat (MSG) berserta fakta-fakta dan hujah-hujah yang dikemukakan, Mesyuarat mendapati bahawa bakteria penderma iaitu
Lactic Acid Bacteria
 adalah diperolehi daripada
"Intestines Of Human Adult"
 (usus orang dewasa) yang kemudiannya telah dipencilkan serta dipurifikasikan.
(ii) Berdasarkan proses dan sumber bakteria yang dikemukakan tersebut, mesyuarat bersetuju memutuskan bahawa Penggunaan Mikro Organisme Terubahsuai iaitu
Lactic Acid Bacteria
 yang diperolehi daripada
"Intestines Of Human Adult"
 (usus orang dewasa) dalam teknologi baru penghasilan Monosodium Glutamat (MSG) adalah dibenarkan kerana bakteria yang digunakan tersebut dikategorikan sebagai
mutanajjis
dan ianya telah melalui proses pengasingan dan penyucian yang tidak menyalahi hukum syarak.


Mesyuarat Jawatankuasa Fatwa Negeri Pulau Pinang Bil. 2/2015 yang bersidang pada 29 April 2015 telah membincangkan mengenai Hukum Memperbetulkan Kubur Yang Terpesong Arah Kiblat Dan Kedudukan Mayat Di Dalamnya. Mesyuarat memutuskannya seperti berikut:
(i) Tanda arah kiblat hendaklah diletakkan di tanah perkuburan seluruh negeri Pulau Pinang.
(ii) Sekiranya kubur didapati terpesong dari arah kiblat sebenar, pembetulan semula kubur dan kedudukan mayat di dalamnya hendaklah dibuat. Had pesongan 45
o
 bolehlah dijadikan panduan untuk pembetulan semula.
(iii) Pembetulan semula arah kiblat juga perlu mengambilkira beberapa keadaan mayat. Antara keadaan yang tidak perlu kepada pembetulan semula adalah apabila mayat reput sekiranya diperbetulkan, pembetulan semula boleh membawa kemudaratan, mengaibkan mayat dan menimbulkan fitnah.
(iv) Teknik Groud Penetrating Radar (GPR) iaitu alat pengimbas boleh diguna pakai sebelum penggalian semula dibuat.


Mesyuarat Jawatankuasa Fatwa Negeri Pulau Pinang Bil. 1/2015 yang bersidang pada 10 Februari 2015 telah membincangkan mengenai Kedudukan Saf Wanita Di Dalam Solat. Mesyuarat memutuskan bahawa hukum kedudukan saf perempuan yang sama dengan kedudukan saf lelaki sama ada bersebelahan atau ketika berada di tingkat atas adalah makruh kerana bersalahan dengan keutamaan.


Mesyuarat Jawatankuasa Fatwa Negeri Pulau Pinang Bil. 4/2014 yang bersidang pada 16 Julai 2014 telah membincangkan mengenai Kuantifikasi Dan Stabiliti DNA Babi Yang Diekstrak Daripada Daging Campuran Dan Produk Diproses Menggunakan Taqman Real Time Polymerase Chain Reaction Assay. Mesyuarat memutuskan seperti berikut:
(i) Setelah mendengar pembentangan dan meneliti Iaporan penyelidikan yang telah disahkan oleh Kumpulan Penyelidik daripada Universiti Putra Malaysia (UPM) dan meneliti fakta-fakta, hujah-hujah dan pandangan yang dikemukakan, mesyuarat bersetuju menerima dan memperakukan hasil penyelidikan yang telah dikemukakan oleh Kumpulan Penyelidik.
(ii) Berdasarkan dapatan penyelidikan tersebut mesyuarat mendapati bahawa DNA babi boleh menyerap masuk ke dalam produk makanan sama ada ianya disengajakan atau berlaku secara tidak sengaja dan kontaminasi DNA babi yang berlaku boleh diukur dan boleh diketahui sekiranya ia berlaku melalui sentuhan secara fizikal. Kontaminasi juga berkemungkinan berlaku melalui edaran udara apabila daging babi dan bahan lain disimpan di dalam tempat yang sama dan kedua-duanya di dalam keadaan tidak tertutup, walaupun tiada persentuhan fizikal berlaku antara keduanya. Kontaminasi DNA babi tidak akan berlaku sekiranya daging babi dan bahan halal lain disimpan di dalam bekas yang tertutup kemas dan tiada sentuhan secara fizikal.
(iii) Dalam hal ini mesyuarat berpandangan bahawa dalam penghasilan atau pemprosesan sesuatu produk halal, pencemaran atau kontaminasi produk dengan DNA bahan yang diharamkan seperti babi boleh dikawal dari peringkat awal penyediaan bahan mentah Iagi dan sekiranya sesuatu produk itu didapati mengandungi DNA babi semasa proses akhir penghasilannya dan sebelum dipasarkan, maka ia tidak boleh dikategorikan sebagai halal kerana tidak menepati kaedah umum al-balwa.
(iv) Walau bagaimanapun, dalam kes produk siap diproses dan telah dipasarkan kepada pengguna yang pada asasnya telah dihasilkan melalui pemprosesan serta menggunakan bahan-bahan yang suci dan halal, tetapi kemudian didapati telah berlaku kontaminasi DNA babi pada sebahagian produk, maka mesyuarat bersetuju memutuskan bahawa dalam keadaan ini ia adalah dikategorikan sebagai umum al-balwa dan hukum produk tersebut adalah merujuk kepada hukum asal iaitu halal dimakan kerana pencemaran atau kontaminasi yang berlaku adalah di Iuar kawalan dan tidak dapat dielakkan.


Mesyuarat Jawatankuasa Fatwa Negeri Pulau Pinang Bil. 2/2014 yang bersidang pada 2 April 2014 telah membincangkan mengenai Kaedah Hitungan Tempoh Enam Bulan Dua Lahzah Penentuan Status Sah Nasab. Mesyuarat memutuskan bahawa kaedah hitungan tempoh enam bulan dua lahzah adalah mengikut takwim hijri semasa tanpa mengkhususkan bilangan 180 hari.


Mesyuarat Jawatankuasa Fatwa Negeri Pulau Pinang Bil. 3/2016 yang bersidang pada 8-9 Jun 2016 telah membincangkan mengenai Status Keesahan Mewakafkan Tanah Berstatus Pajakan. Mesyuarat bersetuju Status Keesahan Mewakafkan Tanah Berstatus Pajakan adalah sebagai wakaf
muaqqad
 kerana tiada milik yang sempurna
(تمام ملكية).


Mesyuarat Jawatankuasa Fatwa Negeri Pulau Pinang Bil. 3/2016 yang bersidang pada 8-9 Jun 2016 telah membincangkan mengenai Penetapan Had Tempoh Muallaf Negeri Pulau Pinang.Mesyuarat memutuskan:
(i) bersetuju Penetapan Had Tempoh Muallaf Negeri Pulau Pinang adalah selama 5 tahun mengikut negeri-negeri lain di Malaysia untuk sementara waktu sehinggalah wujud satu ketetapan tempoh yang baharu.
(ii) mencadangkan suatu kajian yang terperinci perlu dibuat bagi menentukan tempoh yang wajar untuk saudara baharu dikira sebagai muallaf.


Mesyuarat Jawatankuasa Fatwa Negeri Pulau Pinang Bil. 2/2018 yang bersidang pada 18-19 April 2018 telah membincangkan mengenai Hukum Hiasan Ayat Suci Al-Quran Atau Hadis (Khat) Di Dinding Dan Mihrab Masjid/Surau Daerah Timur Laut. Mesyuarat memutuskan bahawa:
(i) penggunaan sebarang khat yang susun atur kalimahnya mengelirukan pada mana-mana ayat al-Quran atau hadis adalah tidak harus.
(ii) khat yang diletakkan di hadapan mihrab secara kekal adalah makruh hukumnya kerana boleh mengganggu konsentrasi atau kekhusyukan orang yang sedang solat.
(iii) tidak makruh jika ditulis selain daripada dinding arah kiblat atau jika ditulis di bahagian hadapan hendaklah diletakkan di tempat yang tinggi serta tidak dapat dilihat (luar daripada pandangan mata) oleh orang yang sedang mengerjakan solat.


Mesyuarat Jawatankuasa Fatwa Negeri Pulau Pinang Bil. 2/2006 yang bersidang pada 19 April 2006 telah membincangkan mengenai Cadangan Pelaksanaan Pemeriksaan Kesihatan Kepada Bakal Pengantin Di Negeri Pulau Pinang. Mesyuarat memutuskan seperti berikut :
(i) Bersetuju supaya pemeriksaan kepada bakal pengantin di Negeri Pulau Pinang dilaksanakan.
(ii) Bersetuju jika sekiranya seseorang bakal pengantin itu didapati mempunyai kes HIV/AIDS positif, maka pihak tersebut hendaklah diberi kaunseling dan terpulanglah kepada waris yang telibat sama ada untuk meneruskan atau pun tidak perkahwinan tersebut.
(iii) Keputusan pemeriksaan kesihatan tersebut dikategorikan sebagai sulit


Mesyuarat Jawatankuasa Fatwa Negeri Pulau Pinang Bil. 6/2012 yang telah bersidang pada 29 November 2012 telah membincangkan mengenai Sembahyang Tahiyyatul Masjid dan Iktikaf Di Dalam Bangunan Selain Masjid. Mesyuarat memutuskan seperti berikut:
(i) Mesyuarat berpandangan bahawa jika dilihat kepada hukum asal sembahyang sunat tahiyyatul masjid dan i'tikaf, kedua-duanya hanya sunat dilakukan di dalam sesebuah tempat yang dinamakan masjid. Alasannya ialah:
a. Tujuan sembahyang sunat tahiyyatul masjid dikerjakan adalah sebagai menghormati masjid.
b. Masjid merupakan salah satu rukun atau syarat sah i'tikaf.
(ii) Oleh itu, tidak disunatkan sembahyang sunat tahiyyatul masjid dan i'tikaf itu di dalam balai ibadat atau surau. lni kerana memang jelas nama balai ibadat atau surau itu bukan dimaksudkan sebagai masjid walaupun didirikan di dalamnya sembahyang berjemaah lima waktu, sembahyang Jumaat serta sembahyang sunat yang lain seperti Tarawih, 'Idil Fitri, 'Idil Adha dan lain-lain.


Mesyuarat Jawatankuasa Fatwa Negeri Pulau Pinang Bil. 3/2012 yang bersidang pada 25 Mei 2012 telah membincangkan mengenai isu Pembid'ahan Dan Penghinaan Amalan-Amalan Ahli Sunnah Wal Jamaah. Mesyuarat bersetuju untuk melarang pembid'ahan dan penghinaan terhadap amalan-amalan Ahli Sunnah Wal Jamaah sebagai panduan atau irsyad hukum. Antara larangan tersebut adalah berkaitan amalan-amalan seperti berikut :-
i. Membaca Talqin.
ii. Membaca Al-Quran di atas kubur.
iii. Tahlil.
iv. Kenduri Arwah.
v. Amalan menghadiahkan pahala ibadah kepada si mati seperti bacaan Al-Quran.
vi. Qunut Subuh.
vii. Bacaan doa dan diaminkan oleh para jemaah secara beramai-ramai sama ada selepas solat atau di Iain-Iain waktu dan upacara.
viii. Tawassul.
ix. Berzikir secara beramai-ramai.
x. Membaca surah Yasin malam Jumaat atau pada mana-mana majlis upacara sambutan hari-hari kebesaran Islam seperti Maal Hijrah, Maulidar-Rasul, Isra' Mikraj dan Nisfu Syaaban.
xi. Sembahyang tarawih 20 rakaat.
xii. Sembahyang hajat secara berjamaah.
xiii. Menyapu muka selepas memberi salam.
xx. Dua kali azan pada hari Jumaat.
xxx. Melafazkan niat dalam ibadah.
2. Oleh itu, mana-mana orang Islam atau kumpulan adalah dilarang :-
i. Membid'ah atau;
ii. Menghina atau;
iii. Memperlekeh sama ada dengan perkataan, perbuatan, penulisan atau apa-apa tindakan yang membawa maksud yang seumpama dengannya atau;
iv. Mengajar, menyiar, menyebar, menghebah dan mendedahkan dengan apa-apa cara sekalipun.


Mesyuarat Jawatankuasa Fatwa Negeri Pulau Pinang Bil. 3/2013 yang bersidang pada 12 September 2013 telah membincangkan mengenai Hukum Menghisap Shisha Menurut Pandangan Syarak. Mesyuarat memutuskan seperti berikut:
1. Setelah mendengar pembentangan dan penjelasan pakar-pakar daripada Kementerian Kesihatan Malaysia dan meneliti maklumat serta bukti-bukti perubatan dan saintifik terperinci yang dikemukakan dalam dan Iuar negara mengenai kesan dan kemudharatan besar yang dihadapi akibat shisha terhadap kesihatan ummah, pembangunan ekonomi negara dan pembentukan generasi akan datang, maka mesyuarat bersetuju memutuskan bahawa shisha adalah haram. Oleh itu, umat Islam adalah dilarang menghisap shisha atau menyediakan perkhidmatan menghisap shisha atau apa-apa aktiviti yang berkaitan dengan shisha.
2. Mesyuarat menegaskan bahawa pengharaman shisha ini adalah berdasarkan nas-nas syarak daripada Al-Quran dan Hadith serta Kaedah Fiqhiyyah bagi memastikan lima perkara asas bagi manusia yang terkandung dalam Maqasid Syari'yyah iaitu menjaga agama, jiwa, akal, keturunan dan harta dapat dipelihara seperti mana tuntutan Syarak, kerana shisha jelas memudharatkan kesihatan, membazir dan mensia-siakan masa dan harta serta dikategorikan sebagai satu perkara yang buruk atau keji, berdasarkan nas-nas berikut:-
(i) Firman Allah S.W.T dalam surah al-Baqarah, ayat 195 yang bermaksud: "Dan janganlah kamu sengaja mencampakkan diri kamu ke dalam bahaya kebinasaan."
(ii) Firman Alllah S.W.T dalam surah Al-A'raf ayat 157 yang bermaksud; 'Dan ia menghalalkan bagi mereka segala benda yang baik dan mengharamkan kepada mereka segala benda yang buruk."
(iii) Ù„Ø§ Ø¶Ø±Ø± ÙˆÙ„Ø§ Ø¶Ø±Ø§Ø±
Sabda Rasulullah SAW yang bermaksud:"Tidak boleh memudharatkan (diri sendiri) dan memberi kemudharatan (kepada orang lajn)."
(Hadith riwayat Ahmad, Malik, lbn Majah dan al-Daruqutni)
(iv) Kaedah usul fiqh:
Ø³Ø¯ Ø§Ù„Ø°Ø±ÙŠØ¹Ø©
Maksudnya : Menutup pintu kerosakan.
Ø¯Ø±Ø¡ Ø§Ù„Ù…ÙØ§Ø³Ø¯ Ù…Ù‚Ø¯Ù… Ø¹Ù„Ù‰ Ø¬Ù„Ø¨ Ø§Ù„Ù…ØµØ§Ù„Ø
Maksudnya : Menolak kerosakan adalah didahulukan daripada mendapat kemaslahatan.


Mesyuarat Jawatakuasa Fatwa Negeri Pulau Pinang Bil. 1/2013 yang bersidang pada 30 Januari 2013 memutuskan seperti berikut:
1. Setelah meneliti keterangan, hujah-hujah dan pandangan yang dikemukakan, mesyuarat menegaskan transaksi jual beli dan pelaburan emas mestilah memenuhi semua rukun jual beli yang digariskan oleh Syarak. Sesuatu transaksi jual beli adalah dikira tidak sah, sekiranya tidak memenuhi salah satu rukun jual beli. Mesyuarat turut menegaskan bahawa transaksi jual beli dan pelaburan emas juga hendaklah bebas daripada unsur-unsur riba, perjudian, gharar yang berlebihan dan kezaliman.
2. Berdasarkan laporan dan hasil siasatan Bank Negara Malaysia terhadap operasi jual beli dan pelaburan emas oleh Syarikat Genneva Malaysia Sdn. Bhd., mesyuarat memutuskan bahawa transaksi jual beli dan pelaburan emas yang dilaksanakan oleh Syarikat Genneva Malaysia Sdn. Bhd. tidak mematuhi sepenuhnya Parameter Pelaburan emas sepertimana yang telah diperakukan oleh Muzakarah Jawatankuasa Fatwa Majis Kebangsaan Bagi Hal Ehwal Agama Islam Malaysia Kali Ke-96 pada 13 hingga 15 Oktober 2011.
3. Oleh itu, umat Islam dinasihatkan supaya tidak melibatkan diri dalam aktiviti atau transaksi jual beli dan pelaburan emas yang dilaksanakan oleh mana-mana pihak samada syarikat atau individu di dalam atau di luar Negara yang bertentangan dengan prinsip-prinsip jual beIi emas seperti yang digariskan oleh Syarak atau undang-undang Negara.


Mesyuarat Jawatankuasa Fatwa Negeri Pulau Pinang Bil. 1/2013 yang bersidang pada 30 Januari 2013 telah memutuskan seperti berikut:
1. Setelah meneliti keterangan, hujah-hujah dan pandangan yang dikemukakan, mesyuarat berpandangan bahawa cochineal adalah sejenis serangga (kumbang betina) yang tidak membahayakan dan zat pewarna yang dihasilkan daripada cochineal boleh dimanfaatkan oleh manusia. Dari segi perundangan negara, Peraturan-peraturan Makanan 1985 telah menetapkan bahawa pewarna carmine yang diperolehi dan dihasilkan daripada cochineal adalah dibenarkan berdasarkan Amalan Pengilangan Yang Baik (GMP).
2. Mesyuarat juga menegaskan bahawa Jumhur Fuqaha' sepakat menyatakan bahawa bangkai serangga yang darahnya tidak mengalir adalah suci, dan pewarna cochineal adalah diperolehi daripada serangga cochineal yang telah mati dimana darahnya tidak mengalir.
3. Berdasarkan ketetapan tersebut, mesyuarat bersetuju memutuskan bahawa penggunaan bahan pewarna cochineal dalam makanan, minuman dan barang gunaan adalah diharuskan dan kadar penggunaan yang dibenarkan adalah mengikut ketetapan pihak Kementerian Kesihatan Malaysia selagi mana ia tidak mendatangkan kemudharatan.


Mesyuarat Jawatankukasa Fatwa Negeri Pulau Pinang Bil. 6/2017 yang bersidang pada 18-19 Disember 2017 telah membincangkan mengenai Hukum Menggerakkan Tabung Kutipan Derma/Sumbangan Ketika Khutbah Jumaat. Mesyuarat memutuskan bahawa:
(i) menggerakkan tabung kutipan derma atau sumbangan ketika khutbah Jumaat adalah makruh.
(ii) menasihatkan agar kaedah kutipan derma atau sumbangan adalah seperti berikut:
a. Menggerakkan tabung kutipan sebelum khutbah Jumaat atau selepas solat Jumaat.
b. Memperbanyakkan dan meletakkan tabung kutipan derma atau sumbangan di setiap lorong saf.
c. Memperbanyakkan dan meletakkan tabung kutipan derma atau sumbangan di tepi laluan serta pintu keluar masuk masjid serta di tempat-tempat yang sesuai.


Mesyuarat Jawatankuasa Fatwa Negeri Pulau Pinang Bil. 5/2017 yang bersidang pada 24-25 OKtober 2017 telah membincangkan mengenai Hukum Penjualan Produk Menggunakan Ayat Ruqyah (Ayat Al-Quran) Untuk Tujuan Komersial. Mesyuarat telah membuat keputusan seperti berikut:
(i) Setelah meneliti fakta-fakta, hujah-hujah dan pandangan yang dikemukakan, mesyuarat menegaskan bahawa Islam tidak menafikan penggunaan ruqyah dan Rasulullah SAW menyebutkan bahawa sebaik-baik ubat ialah ayat-ayat al- Quran dan Baginda membolehkan untuk meruqyah selama mana tidak berlaku syirik.
(ii) Berdasarkan dapatan kajian yang dikemukakan, mesyuarat mendapati bahawa isu produk yang dilabelkan sebagai ‘makanan sunnah’ dan makanan/minuman yang diruqyahkan dengan ayat al-Quran serta zikir semakin berleluasa dan menjadi pelan pemasaran pengusaha produk-produk makanan dan barangan di Negara ini. Ia telah menjadi kaedah untuk melariskan produk bersandarkan perkataan ‘makanan sunnah’ dan ruqyah.
(iii) Sehubungan dengan itu, sebagai
Sadd az-Zarai’
 kepada unsur-unsur penipuan dan penyalahgunaan ayat-ayat al-Quran untuk tujuan komersial, mesyuarat bersetuju memutuskan bahawa penggunaan ruqyah dan istilah ‘makanan sunnah’ secara tidak bertanggungjawab untuk tujuan mengaut keuntungan dan melariskan produk perlu dihentikan kerana dibimbangi ia termasuk dalam perbuatan memperdagangkan ayat-ayat al-Quran yang ditegah oleh ajaran Islam.
(iv) Oleh hal yang demikian, mesyuarat menggesa supaya perbuatan tersebut ditangani segera supaya istilah ‘makanan sunnah’ ini tidak difahami oleh masyarakat dalam konteks yang tidak tepat, dan penggunaan ruqyah tidak disalahgunakan sehingga menggugat akidah sekiranya masyarakat meyakini keberkesanan ruqyah pada sesuatu produk tersebut mengatasi usaha dan ikhtiar serta kekuasaan Allah SWT.
(v) Mesyuarat juga bersetuju memutuskan supaya penggunaan ruqyah pada sesuatu produk untuk tujuan komersial tidak dibenarkan sama ada untuk tujuan pelabelan, pengiklanan atau promosi.


Mesyuarat Jawatankuasa Fatwa Negeri Pulau Pinang Bil. 5/2017 yang bersidang pada 24-25 OKtober 2017 telah membincangkan mengenai Hukum Penggunaan Asid Tartarik Dalam Industri Makanan Halal. Mesyuarat memutuskan bahawa:
(i) Asid tartarik yang menggunakan
wine-lees
 adalah haram kerana:
a. ia terhasil daripada proses pemeraman arak yang telah sempurna dan bukannya sebelum menjadi arak.
b. Istihalah yang berlaku secara semulajadi daripada arak adalah dibenarkan. Tetapi proses nyah alkohol secara penyulingan wine-lees tidak berlaku secara semulajadi dan tidak dibenarkan.
(ii) Asid tartarik yang bukan berasal daripada
wine-lees
 adalah dibenarkan.


Mesyuarat Jawatankuasa Fatwa Negeri Pulau Pinang Bil. 4/2017 yang bersidang pada 14-15 Ogos 2017 telah membincangkan mengenai Hukum Pemeliharaan Anjing Sebagai Haiwan Peliharaan Oleh Orang Islam. Mesyuarat telah membuat keputusan seperti berikut:
1. hukum memelihara anjing di rumah oleh orang Islam sebagai haiwan peliharaan (pet) adalah haram melainkan untuk tujuan muktabar yang termasuk dalam keperluan dan kemaslahatan. Antaranya adalah untuk tujuan:
(i) Perburuan; anjing yang digunakan bukanlah anjing "comel" dijadikan "teman" untuk bermanja, tetapi anjing yang garang atau tahan lasak dan sesuai dijadikan untuk berburu. Walau bagaimanapun, Islam hanya membenarkan perburuan adalah untuk mendapatkan makanan, bukan memburu kerana sukan, suka-suka dan berseronok-seronok kerana Islam tidak membenarkan haiwan dibunuh atau diseksa atau diusir dari tempat yang lazim mereka tinggal, hanya untuk suka-suka;
(ii) Anjing pemandu jalan; untuk dijadikan anjing pemandu jalan seperti untuk orang buta sekiranya amat memerlukan dan tiada orang lain yang dapat membantu;
(iii) Keselamatan; untuk tujuan keselamatan pihak berkuasa seperti Polis dan Kastam, dan juga untuk mengawal keselamatan di sekitar rumah;
(iv) Membantu penternakan haiwan.
2. Perbuatan memegang anjing secara sengaja, tanpa sebarang sebab yang dibenarkan dalam Islam akan menimbulkan keresahan di kalangan umat Islam kerana ianya bercanggah dengan pegangan mazhab dan
uruf
 di Malaysia. Menurut mazhab syafie, umat Islam adalah dilarang menyentuh anjing secara sengaja kerana menajiskan diri tanpa tujuan yang munasabah adalah
haram
 di sisi Islam.
3. Walaupun Islam meletakkan kaedah sertu apabila terkena najis yang dikategorikan sebagai mughallazah namun kaedah tersebut bukanlah alasan untuk membolehkan seseorang itu memegang najis mughallazah secara sengaja. Tindakan tersebut samalah seperti orang yang sengaja melakukan dosa dengan alasan akan bertaubat kemudiannya.
4. Perbuatan mana-mana orang Islam yang memelihara anjing sebagai haiwan peliharaan (pet) akan disalah tafsir dan dilihat seolah-olah cuba mencipta budaya baru yang boleh membawa kepada perbuatan menghina agama Islam. Oleh yang demikian, mereka perlu segera meninggalkan perbuatan tersebut dan kembali bertaubat kepada Allah.
5. Justeru, umat Islam dinasihatkan agar tidak menjadikan anjing sebagai haiwan peliharaan. Ini kerana Islam mewajibkan umatnya untuk memelihara kesucian diri, pakaian dan tempat tinggal agar ia tidak menjejaskan amal ibadah seharian.


Mesyuarat Jawatankuasa Fatwa Negeri Pulau Pinang Bil. 2/2018 yang bersidang pada 18-19 April 2018 telah membincangkan mengenai Hukum Menyambut Perayaan Orang Bukan Islam Dalam Masjid: Kajian Kes Masjid Jamek Tasek Gelugor, Seberang Perai Utara. Mesyuarat memutuskan seperti berikut:
(i) Program kepada orang bukan Islam di masjid bagi tujuan dakwah kepada golongan ini, di samping memurnikan hubungan di antara penduduk Islam dan bukan Islam adalah harus.
(ii) Sebarang penganjuran program sambutan perayaan bukan Islam yang mengandungi unsur-unsur khurafat dan kepercayaan yang bertentangan dengan akidah Islam atau boleh mendatangkan fitnah kepada agama Islam adalah haram.
(iii) Dicadangkan Sambutan Hari Terbuka dianjurkan sempena sambutan Hari Raya Aidilfitri atau hari-hari kebesaran umat Islam yang lain dan menjemput orang-orang bukan Islam hadir ke majlis-majlis tersebut.
(iv) Satu garis panduan berkenaan perkara ini perlu disediakan bagi memberi panduan dan rujukan dalam merangka program kepada orang bukan Islam di dalam premis masjid mahupun surau.


1. Mesyuarat Jawatankuasa Fatwa Negeri Pulau Pinang Bil. 2/2018 yang bersidang pada 18-19 April 2018 telah membincangkan mengenai Perbezaan Pada Susunan Wali Perkahwinan : Penilaian Semula Dan Penyelarasan. Mesyuarat memutuskan untuk menerima serta memperakukan susunan wali perkahwinan seperti berikut:-
a. Bapa
b. Datuk (bapa kepada bapa) dan ke atas
c. Saudara lelaki seibu sebapa
d. Saudara lelaki sebapa
e. Anak saudara lelaki seibu sebapa
f. Anak saudara lelaki sebapa
g. Anak lelaki kepada anak saudara lelaki seibu sebapa ke bawah
h. Anak lelaki kepada anak saudara lelaki sebapa ke bawah
i. Bapa saudara sebelah bapa seibu sebapa
j. Bapa saudara sebelah bapa sebapa
k. Anak lelaki bapa saudara sebelah bapa seibu sebapa (sepupu)
l. Anak lelaki bapa saudara sebelah bapa sebapa (sepupu)
m. Anak sepupu seibu sebapa ke bawah
n. Anak sepupu sebapa ke bawah
o. Bapa saudara bapa sebelah bapa seibu sebapa (datuk saudara)
p. Bapa saudara bapa sebelah bapa sebapa (datuk saudara)
q. Anak lelaki datuk saudara seibu sebapa
r. Anak lelaki datuk saudara sebapa
s. Anak lelaki kepada anak lelaki datuk saudara seibu sebapa ke bawah
t. Anak lelaki kepada anak lelaki datuk saudara sebapa ke bawah
u. Bapa saudara datuk seibu sebapa (moyang saudara)
v. Bapa saudara datuk sebapa (moyang saudara)
w. Anak lelaki moyang saudara seibu sebapa
x. Anak lelaki moyang saudara sebapa
y. Anak lelaki kepada anak lelaki moyang saudara seibu sebapa
z. Anak lelaki kepada anak lelaki moyang saudara sebapa

2. Mesyuarat berpandangan bahawa susunan wali ini perlu dipertimbangkan untuk diguna pakai di Negeri Pulau Pinang.


Muzakarah Jawatankuasa Fatwa Bil 3/2018-1439H yang bersidang pada 29 Mac 2018 bersamaan 11 Rejab 1439H telah bersetuju dan memutuskan berkenaan Hukum Pelupusan Anggota, Tisu dan Janin Orang Islam dengan sighah seperti berikut

1. Pengurusan pelupusan anggota dan tisu orang Islam:-

i. Anggota dan Tisu Orang Islam Yang Hidup:

Menurut Jumhur Fuqaha, anggota badan manusia yang terpotong daripada jasad yang masih lagi hidup hendaklah ditanam tanpa dibasuh dan tanpa disolat walaupun ia hanyalah kuku atau rambut.

ii. Anggota dan Tisu Orang Islam Yang Mati:

a. Menurut Mazhab Hanafi dan Maliki, jika ditemui sebahagian besar daripada anggota jenazah, maka ia hendaklah dimandi, dikafan, disembahyang dan dikebumikan.

b. Bagi mazhab Syafie dan Hanbali, ia hendaklah dimandi, dikafan disembahyang dan dikebumikan walaupun sebahagian kecil dijumpai anggota jenazah tersebut.

2. Pengurusan pelupusan anggota dan tisu orang bukan Islam. Ia hendaklah ditanam atau dibakar mengikut ajaran agama mereka.

3. Pengurusan anggota dan tisu yang merbahayakan kesihatan dan mencemarkan alam sekitar

i. Organ-organ dan tisu-tisu yang dibuang dan dipotong daripada badan pesakit sama ada pesakit Islam atau bukan Islam hendaklah ditanam.

ii. Sekiranya organ-organ atau tisu-tisu tersebut terdiri daripada kumpulan penyakit berjangkit maka pihak hospital hendaklah menghapuskan kuman penyakit berjangkit tersebut dengan ubat-ubat tertentu kemudian hendaklah ditanam organ-organ atau tisu-tisu tersebut.

iii.Proses pembakaran ataupun penunuan untuk tujuan melupuskan anggota dan tisu orang Islam adalah tidak dibenarkan kecuali sekiranya tiada cara atau kaedah untuk menghapuskan kuman penyakit tersebut, maka diharuskan organ-organ atau tisu-tisu ini dibakar.

4. Pengurusan janin orang Islam mengikut Mazhab Syafie

a. Janin yang dilahirkan sebelum cukup tempoh mengandung (minimum) enam bulan dua lahzoh:

i. Jika diketahui hayatnya maka wajib dimandikan dan disolatkan. Dia juga berhak mewarisi dan diwarisi hartanya sebagaimana hukum-hakam berkaitan dengan orang yang hidup sempurna.

ii. Sekiranya tidak diketahui hayatnya tetapi terzahir rupa bentuk manusia, maka diwajibkan mandi sahaja tanpa perlu solat ke atasnya.

iii. Sekiranya tidak terzahir rupa bentuk manusia, maka tidak diwajibkan mandi.

b. Janin yang dilahirkan semasa dan selepas tempoh enam bulan dua lahzoh :

i. Sekiranya janin dilahirkan dalam keadaan mati, maka wajib dimandikan, sunat diberikan nama dengan syarat telah ditiupkan roh ke atasnya serta tidak berhak mewarisi dan diwarisi hartanya.

(Sumber :Fiqh ala Mazahib al-Arba’ah, Abdul Rahman al-Jaziry, Maktabah al-Taufiqiyyah, Jld 1 hlm 457.

5. Pengurusan janin yang hidup seketika ketika dilahirkan mengikut Mazhab Hanafi, Maliki dan Hanbali:

i. Jika ia hidup seketika selepas dilahirkan, maka hendaklah diberi nama, dimandi dan disembahyangkan. Dia juga berhak mewarisi dan diwarisi hartanya sebagaimana hukum-hakam berkaitan dengan orang yang hidup sempurna

6. Pengurusan janin yang mati ketika dilahirkaMenurut mazhab Hanafi, jika janin itu keluar dalam keadaan mati, dan tiada sebarang tanda awal hidup, maka ia hendaklah dimandi, diberi nama, dibungkus dalam secebis kain dan dikebumikan tanpa solat.

i. Bagi mazhab Maliki pula, mereka berpandangan tidak dimandikan janin yang tiada sebarang tanda-tanda hidup seperti tangisan dan gerakan bayi tidak dikira sebagai tanpa hidup. Menurut Ibn Syihab, tidak disembahyangkan ke atas janin, namun ia boleh dikebumikan bersama-sama ibunya.

ii. Tiada tangisan sewaktu kelahiran, jika kandungan yang tidak sampai tempoh empat bulan ke atas, maka ia tidak wajib dimandi, dikafan dan disolatkan. Namun, disunatkan ia dikafankan dengan kain dan dikebumikan tanpa solat.

iii. Dalam mazhab Hanbali pula, sebagaimana yang dikatakan oleh Ibn Qudamah, jika janin telah mencapai usia empat bulan atau telah sempurna kejadiannya, maka ia dimandi dan disembahyangkan walaupun tiada sebarang tanda-tanda awal hidup serta disunatkan juga diberi nama padanya

7. Peraturan pengurusan pelupusan sedia ada

i. Berdasarkan kepada amalan semasa, pihak konsesi akan melupuskan segala tisu, organ dan janin sama ada clinical waste atau chemical waste secara penunuan (incineration).

ii. Proses pembakaran ataupun penunuan untuk tujuan melupuskan segala tisu, organ dan janin adalah tidak dibenarkan kecuali sekiranya tiada cara atau kaedah untuk menghapuskan kuman penyakit tersebut, maka diharuskan dibakar.

8. Berhubung dengan cadangan untuk menanam bahan yang mengandungi formalin dan bahan kimia lain (chemical waste) pihak Kementerian Kesihatan Malaysia pernah berbincang hal tersebut dengan Jabatan Alam Sekitar, mereka mencadangkan agar bahan-bahan tersebut ditanam di kawasan-kawasan yang jauh lebih kurang 100 meter daripada punca air. Selain itu, dicadangkan juga agar tempat penanaman tersebut berdekatan dengan kubur yang sedia ada asalkan jauh dari punca air, kawasan perumahan, telaga dan empangan.

Status pewartaan : Tidak diwartakan


ENAKMEN PENTADBIRAN AGAMA ISLAM

(NEGERI SEMBILAN) 2003

[
Enakmen No.10/2003
]

PEMBERITAHUAN FATWA

GOLONGAN ANTI HADIS

P
ADA
 menjalankan kuasa yang diberikan oleh seksyen 49 Enakmen Pentadbiran Agama Islam (Negeri Sembilan) 2003 [
Enakmen No. 10/ 2003
], Jawatankuasa Fatwa dengan perkenan Yang di-Pertuan Besar dan dengan persetujuan Yang Teramat Mulia Undang Yang Empat dan Tengku Besar Tampin, mengeluarkan fatwa seperti yang berikut:

Bahawa fahaman dan ajaran yang menolak hadis (anti hadis) adalah bercanggah dengan syariat Islam. Antara percanggahan dan penyelewengan golongan anti hadis ini dari sudut Aqidah, Syariah dan Akhlak Islamiyyah adalah seperti berikut:

Dari sudut Aqidah:

menolak hadis secara total sebagai sumber aqidah dan perundangan Islam;

menolak dua kalimah Syahadah;

menolak Rukun Iman: Percaya kepada Qadha dan Qadar;

memesongkan pengertian sebenar ayat-ayat al-Quran;

mempertikaikan kesahihan ayat-ayat al-Quran;

mendakwa hari Kiamat akan berlaku pada 1710H atau tahun 2280M;

menolak berlakunya seksaan kubur selepas mati;

menafikan kedudukan Nabi Adam sebagai manusia pertama;

menolak kemaksuman para Nabi; dan

menghina peribadi Nabi dan kedudukan Rasulullah S.A.W.

Dari sudut Syariah:

menolak pensyariatan solat; dan

menolak ketetapan hukum fiqh Islam tentang “Aurat Wanita”.

Dari sudut Akhlak:

mencerca dan menfitnah Ulama’;

mencabar dan mempertikaikan kewibawaan Pihak Berkuasa Agama; dan

tidak mengikut Displin Ilmu-Ilmu Islam.

Fahaman dan ajaran golongan yang menolak hadis ini terkandung antara lain dalam buku-buku dan risalah seperti berikut:

Buku-buku “Hadis Satu Penilaian Semula” dan “Hadis Jawapan Kepada Pengkritik” yang ditulis oleh Kassim Ahmad;

Buku-buku “Pendedahan Kebenaran Adalah Dari Tuhanmu” dan “Hadith di dalam Al-Quran” yang ditulis oleh Idris Abdul Rahman;

Buku “Bacaan” yang ditulis oleh Othman Ali;

Buku “The Computer Speaks: God’s Message to The World” yang ditulis oleh Dr. Rashad Khalifa”; dan

Risalah “Iqra” terbitan Jemaah al-Quran, Malaysia.

Mana-mana orang Islam sama ada secara individu atau berkumpulan adalah dilarang —

menganut, mengamal, menjadi ahli atau pengikut fahaman dan ajaran anti hadis;

berpegang pada fahaman dan ajaran yang terkandung dalam buku-buku dan risalah-risalah anti hadis yang boleh menyebabkan terkeluar dalam Islam;

menyebar, membantu, menganjur, mempromosi fahaman dan ajaran anti hadis atau menghadiri apa-apa majlis atau perjumpaan yang dikaitkan dengan fahaman dan ajaran anti hadis; atau

memiliki, menyimpan, mencetak, menerbit, menjual, mengedar atau menggunakan apa-apa terbitan, risalah, majalah, buku, media sosial, dokumen, rakaman audio, filem atau apa-apa bahan yang dikaitkan dengan fahaman dan ajaran anti hadis.

4.         Mana-mana orang Islam yang telah berbai’ah atau mengamalkan fahaman dan ajaran anti hadis adalah disifatkan bercanggah dengan ajaran Islam yang sebenar dan hendaklah segera bertaubat serta memohon keampunan daripada Allah S.W.T.

Dibuat 01 Oktober 2020

[JMKNNS.BPK.100-32/1; PUNS 100/2/4 Jld.2]

Dato’ Hj. Mohd YUSOF bin Hj. Ahmad

Mufti Kerajaan Negeri

Negeri Sembilan


Muzakarah Jawatankuasa Fatwa Negeri Sembilan Bil. 06/2017-1438H yang bersidang pada 24 Ogos 2017 bersamaan 2 Zu al-Hijjah 1438H telah bersetuju memutuskan untuk berkenaan Status Kesucian Ikan Yang Dipelihara dengan sighah seperti berikut:

Jumhur menyatakan bahawa
“al-Jalalah”
 bermaksud haiwan yang kebanyakan (majoriti) makanannya daripada najis.
 Al-Jalalah
itu meliputi semua jenis haiwan sama ada unta, lembu, kambing, ayam, itik, ikan atau sebagainya daripada haiwan yang boleh dimakan.

Binatang
jalalah
 yang bebas dan memakan sesuatu yang najis adalah makruh untuk dimakan.

Manakala binatang
jalalah
 yang dibela atau dikurung serta sengaja diberi makan makanan yang najis adalah haram dimakan.

Walaupun begitu, binatang
jalalah
 tersebut harus dimakan apabila ia telah melalui tempoh kuarantin yang munasabah, iaitu sekurang-kurangnya tujuh (7) hari.

Status Pewartaan : Tidak Diwartakan


Muzakarah Jawatankuasa Fatwa Negeri Sembilan Bil. 06/2017-1438H yang bersidang pada 24 Ogos 2017 bersamaan 2 Zu al-Hijjah 1438H telah bersetuju memutuskan untuk menerima keputusan Muzakarah Fatwa Kebangsaan Kali Ke - 97 berkenaan Hukum Penubuhan Bank Susu dengan sighah seperti berikut :

1.Muzakarah berpandangan bahawa menjaga keturunan adalah termasuk dalam lima perkara yang wajib dipelihara dalam syariat Islam. Oleh itu, apa-apa tindakan atau perbuatan yang boleh mendatangkan kemudharatan kepada nasab atau keturunan perlulah dielakkan.

2.Muzakarah juga berpandangan bahawa hukum penubuhan bank susu amat berkait rapat dengan syarat-syarat pengharaman atas sebab susuan di mana bayi-bayi yang menyusu dengan seorang wanita atau lebih daripada seorang wanita akan menjadi adik-beradik susuan dan perkahwinan antara mereka adalah haram apabila memenuhi syarat-syarat yang ditetapkan.

3.Pandangan ini adalah selaras dengan pandangan jumhur fuqaha bahawa seseorang bayi itu sah sebagai anak susuan sama ada melalui penyusuan secara langsung dari payudara atau penyusuan secara tidak langsung. Juga berdasarkan hadis riwayat Abu Daud:

عن ابن مسعود قال لا رضاع إلا ما شدا العظم وانبت اللحم

Maksudnya, daripada Ibn Mas’ud berkata, tidak berlaku hukum penyusuan melainkan dengan apa yang menguatkan tulang dan menumbuhkan daging.

4.Sehubungan itu, memandangkan penubuhan bank susu boleh mengakibatkan percampuran nasab dan membawa umat Islam terjebak dalam keraguan dan perkara yang haram, dan keperluan penubuhannya juga tidak berada dalam keadaan darurat sehingga mengancam maslahah awam, Muzakarah bersetuju memutuskan bahawa penubuhan bank susu  adalah tidak diharuskan.

5.Muzakarah juga memutuskan bahawa bagi memenuhi keperluan bayi pra-matang yang memerlukan rawatan, juga ibu yang mempunyai kekurangan susu atau mempunyai penyakit kronik/berjangkit dan tidak dapat menyusukan bayi, adalah harus bagi ibu-ibu menderma susu ibu secara sukarela kepada bayi-bayi yang memerlukan dan keluarga bayi serta penderma perlu mengenali antara satu sama lain.

Status Pewartaan : Proses Warta


Muzakarah Jawatankuasa Fatwa Negeri Sembilan Bil. 05/2017-1438H yang bersidang pada 20 Julai 2017bersamaan 26 Syawal 1438H telah bersetuju memutuskan untuk menerima keputusan Muzakarah Fatwa Kebangsaan Kali Ke - 95 berkenaan Hukum Hukum Pemerdagangan Orang dengan sighah seperti berikut :

Setelah meneliti keterangan, hujah-hujah dan pandangan yang dikemukakan, Muzakarah berpandangan bahawa manusia merupakan makhluk yang amat dimuliakan oleh Allah SWT dan tidak diciptakan untuk menjadi hamba kepada manusia yang lain.

Oleh yang demikian, pemerdagangan manusia yang melibatkan berbagai eksploitasi seperti pelacuran, perhambaan dan sebagainya adalah bercanggah dengan kemuliaan dan konsep khalifah yang disyariatkan Allah SWT.

Sehubungan itu, Muzakarah bersetuju memutuskan bahawa hukum memperdagang dan mengeksploitasikan manusia dalam pelbagai bentuk yang menyalahi hukum syarak adalah diharamkan oleh Islam.

Status Pewartaan : Proses Warta


Muzakarah Jawatankuasa Fatwa Negeri Sembilan Bil. 05/2017-1438H yang bersidang pada 20 Julai 2017bersamaan 26 Syawal 1438H telah bersetuju memutuskan untuk menerima keputusan Muzakarah Fatwa Kebangsaan Kali Ke - 93 berkenaan Hukum Mengadakan Pameran Spesimen Anatomi Manusia dengan sighah seperti berikut :

Muzakarah berpandangan bahawa Islam menetapkan bahawa jasad seseorang yang telah meninggal dunia mempunyai kemuliaan, nilai dan hak kemanusiaan yang wajib dihormati dan dipelihara sepertimana orang yang masih hidup. Pembedahan dan pengawetan mayat yang bertujuan untuk pameran dan diperagakan dalam pelbagai bentuk dan aksi adalah bertentangan dengan syarak.

Oleh yang demikian, selaras dengan ketetapan hukum syarak, Muzakarah bersetuju memutuskan bahawa hukum mengadakan pameran spesimen anatomi manusia adalah haram dan dilarang dalam Islam.

Walau bagaimanapun, bagi tujuan pendidikan kepada orang awam berkaitan anatomi manusia, ia boleh dilakukan melalui bahan-bahan pameran yang lain seperti melalui gambar-gambar dan bahan-bahan tiruan tanpa menggunakan mayat sebenar.

Status Pewartaan : Proses Warta


ENAKMEN PENTADBIRAN AGAMA ISLAM

(NEGERI SEMBILAN) 2003

[
Enakmen No.10/2003
]

PEMBERITAHUAN FATWA

UPACARA DAN AMALAN PERBOMOHAN IBRAHIM BIN MAT ZIN

P
ADA
 menjalankan kuasa yang diberikan oleh seksyen 49 Enakmen Pentadbiran Agama Islam (Negeri Sembilan) 2003 [
Enakmen No. 10/ 2003
], Jawatankuasa Fatwa dengan perkenan Yang di-Pertuan Besar dan dengan persetujuan Yang Teramat Mulia Undang Yang Empat dan Tengku Besar Tampin, mengeluarkan fatwa seperti yang berikut:

Bahawa upacara dan amalan perbomohan Ibrahim Mat Zin untuk apa-apa tujuan dengan menggunakan atau tidak menggunakan apa-apa objek adalah menyeleweng dan berlawanan dengan ajaran Islam.

Ciri-ciri upacara dan amalan perbomohan Ibrahim Mat Zin yang menyeleweng dan berlawanan dengan ajaran Islam adalah seperti yang berikut:

dakwaan memperolehi ilmu dari harimau jadian dan sebagainya adalah bercanggah dengan ajaran Islam kerana menggunakan unsur-unsur penipuan dan meminta pertolongan makhluk halus;

dakwaan mampu menangkap jin dan syaitan adalah bercanggah dengan ajaran Islam kerana perkara tersebut merupakan khususiyyah Nabi semata-mata;

terdapat unsur penipuan dengan meletakkan syarat-syarat yang sukar dilakukan dan mendakwa hanya Ibrahim Mat Zin sahaja yang boleh melakukannya; atau

alat-alat yang digunakan dalam upacara dan amalan perbomohan Ibrahim Mat Zin menggunakan unsur-unsur khurafat dan tahyul yang ditolak oleh Islam antaranya seperti yang berikut:

(i)      tebu salak hitam yang digunakan untuk menangkap toyol dan pelesit;

(ii)     air zam-zam yang telah disumpah dengan jampi yang digunakan untuk melemahkan toyol dan pelesit; atau

(iii)    pokok durian tunggal yang mati beragan, tampi beras yang dianyam oleh 44 orang anak dara sunti, mata pancing dan buah selasih putih yang digunakan untuk membuang ilmu hitam.

Mana-mana orang Islam sama ada secara individu atau berkumpulan adalah dilarang —

menganut, mengamal, menjadi ahli atau pengikut upacara dan amalan perbomohan Ibrahim Mat Zin;

mengajar, menyebar, membantu, menganjur, mempromosi upacara dan amalan perbomohan Ibrahim Mat Zin; atau

memiliki, menyimpan, mencetak, menerbit, menjual, mengedar atau menggunakan apa-apa terbitan, risalah, majalah, buku, media sosial, dokumen, rakaman audio, filem atau apa-apa bahan yang dikaitkan dengan upacara dan amalan perbomohan Ibrahim Mat Zin.

4.         Mana-mana orang Islam adalah dilarang bersubahat daripada melakukan mana-mana perkara yang dinyatakan dalam perenggan 3.

5.         Mana-mana orang Islam yang telah berbai’ah atau mengamalkan upacara dan amalan perbomohan Ibrahim Mat Zin adalah disifatkan bercanggah dengan ajaran Islam yang sebenar dan hendaklah segera bertaubat serta memohon keampunan daripada Allah S.W.T.

Dibuat 01 Oktober 2020

[JMKNNS.BPK.100-32/1: PUNS 100/2/4 Jld.2]

Dato’ Hj. Mohd YUSOF bin Hj. Ahmad

Mufti Kerajaan Negeri

Negeri Sembilan


Muzakarah Jawatankuasa Fatwa Bil 3/2017-1438H yang bersidang pada 27 April 2017 bersamaan 30 Rejab 1438H telah bersetuju memutuskan untuk menerima keputusan Muzakarah Fatwa Kebangsaan berkenaan Hukum Pengguguran Kandungan Atas Nasihat Doktor Disebabkan Kecacatan dengan pindaan sighah seperti berikut :

Haram menggugurkan janin di dalam kandungan, kecuali atas sebab-sebab kecacatan yang teruk dan boleh membahayakan nyawa ibu atas nasihat dua orang doktor yang adil.

Status Pewartaan : Tidak Diwartakan


Muzakarah Jawatankuasa Fatwa Bil 3/2017-1438H yang bersidang pada 27 April 2017 bersamaan 30 Rejab 1438H telah bersetuju memutuskan untuk menerima keputusan Muzakarah Fatwa Kebangsaan berkenaan Hukum Menggugurkan Kandungan Mangsa Yang Dirogol dengan pindaan sighah seperti berikut :

Haram menggugurkan kandungan janin yang telah berumur 120 hari kerana pengguguran itu dianggap satu jenayah bunuh ke atas janin yang telah ditiupkan roh kecuali pengguguran itu untuk menyelamatkan nyawa ibu.

Harus pengguguran janin yang berumur sebelum 120 hari sekiranya janin itu cacat atau berpenyakit yang teruk yang boleh membahayakan nyawa ibu.

Pengguguran janin mangsa rogol adalah harus sebelum berusia 120 hari bagi mengelakkan berlakunya fitnah.

Status Pewartaan : Tidak Diwartakan


Muzakarah Jawatankuasa Fatwa Bil 2/2017-1438H yang bersidang pada 30 Mac 2017 bersamaan 2 Rejab 1438H telah bersetuju memutuskan dengan sighah seperti berikut :

i. Di dalam Islam, Jumhur Ulama telah sepakat bahawa apabila salah seorang ibu atau bapa memeluk Islam, agama anak di bawah umur (belum baligh) juga adalah Islam dan hak penjagaan anak hendaklah diletakkan di bawah ibu atau bapa yang beragama Islam.

ii. Muzakarah memutuskan bahawa apabila salah seorang pasangan (ibu atau bapa) memeluk agama Islam, status agama bagi anak bawah umur pasangan tersebut adalah secara langsung beragama Islam dan hak penjagaan anak hendaklah diletakkan di bawah ibu atau bapa yang beragama Islam.

iii. Keputusan ini hendaklah diwartakan.

Status pewartaan : Proses warta


Hukum Bertatu Mengikut Pandangan Islam

Muzakarah Jawatankuasa Fatwa Bil 1/2017-1438H yang bersidang pada 15 Februari 2017 bersamaan 18 Jamadiawwal 1438H telah bersetuju memutuskan untuk menerima keputusan Muzakarah Fatwa Kebangsaan Kali Ke-86 berkenaan Hukum Bertatu Mengikut Pandangan Islam dengan pindaan sighah seperti berikut :

1.       Muzakarah telah memutuskan bahawa di dalam Islam hukum bertatu iaitu pembuat tatu dan orang yang meminta dibuat tatu adalah haram.

2.       Muzakarah bersetuju memutuskan bahawa orang yang telah bertatu wajib bertaubat dan menyesal serta menghilangkannya dengan menggunakan kaedah teknologi yang sedia ada kerana tempat yang ditatu itu adalah najis jika tidak mendatangkan sebarang kemudaratan.

3.       Walau bagaimanapun, sekiranya ia mendatangkan kemudaratan pada diri dan nyawa, maka ia boleh dibiarkan dan dimaafkan. Bagi orang yang bertatu dan tidak sempat menghilangkannya setelah meninggal dunia, maka tatu tersebut tidak wajib dihilangkan kerana ianya akan menyeksa mayat tersebut.

4.       Muzakarah juga berpandangan bahawa pihak berkuasa yang meluluskan lesen membuka premis membuat tatu perlu mengenakan syarat iaitu pemilik dan pekerjanya mestilah bukan beragama Islam di samping orang Islam dilarang sama sekali mencacah tatu di premis tersebut.

Status pewartaan : Tidak diwartakan


ENAKMEN PENTADBIRAN AGAMA ISLAM

(NEGERI SEMBILAN) 2003

[
Enakmen No.10/2003
]

PEMBERITAHUAN FATWA

AJARAN MILLAH ABRAHAM @ IBRAHIM

P
ADA
 menjalankan kuasa yang diberikan oleh seksyen 49 Enakmen Pentadbiran Agama Islam (Negeri Sembilan) 2003 [
Enakmen No. 10/ 2003
], Jawatankuasa Fatwa dengan perkenan Yang di-Pertuan Besar dan dengan persetujuan Yang Teramat Mulia Undang Yang Empat dan Tengku Besar Tampin, mengeluarkan fatwa seperti yang berikut:

Bahawa ajaran Millah Abraham @ Ibrahim adalah bercanggah dan bertentangan dengan ajaran Islam.

Ciri-ciri percanggahan dan pertentangan ajaran Millah Abraham @ Ibrahim adalah seperti yang berikut:

membawa ajaran dan kerajaan baharu atas nama Millah Abraham @ Ibrahim;

mendakwa ada Rasul selepas Nabi Muhamad S.A.W;

mendakwa bahawa orang yang tidak mengikuti ajaran Millah Abraham @ Ibrahim adalah syirik;

menggabungkan tiga (3) ajaran agama iaitu Islam, Kristian dan Yahudi;

menyalahertikan maksud kiamat;

memahami al-Quran mengikut tafsiran sendiri;

mengingkari kewajiban solat lima waktu dan solat Jumaat; dan

taksub sehingga sanggup memutuskan hubungan kekeluargaan dan suami isteri sekiranya tidak mengikuti fahaman dan ajaran ini.

Mana-mana orang Islam sama ada secara individu atau berkumpulan adalah dilarang —

menganut, mengamal, menjadi ahli atau pengikut ajaran Millah Abraham @ Ibrahim;

mengajar, menyebar, membantu, menganjur, mempromosi ajaran atau menghadiri apa-apa majlis atau perjumpaan yang dikaitkan dengan ajaran Millah Abraham @ Ibrahim; atau

memiliki, menyimpan, mencetak, menerbit, menjual, mengedar atau menggunakan apa-apa terbitan, risalah, majalah, buku, media sosial, dokumen, rakaman audio, filem atau apa-apa bahan yang dikaitkan dengan ajaran Millah Abraham @ Ibrahim.

4.         Mana-mana orang Islam yang telah berbai’ah atau mengamalkan fahaman dan ajaran Millah Abraham @ Ibrahim adalah disifatkan bercanggah dengan ajaran Islam yang sebenar dan hendaklah segera bertaubat serta memohon keampunan daripada Allah S.W.T.

Dibuat 01 Oktober 2020

[JMKNNS.BPK.100-32/1: PUNS 100/2/4 Jld.2]

Dato’ Hj. Mohd YUSOF bin Hj. Ahmad

Mufti Kerajaan Negeri

Negeri Sembilan


Berdasarkan maklumat yang disampaikan oleh pembentang dan hasil perbincangan yang dibuat, maka Mesyuarat Jawatankuasa Fatwa Negeri Terengganu Kali Ke-24 Penggal Ke-11 yang bersidang pada 14 Rabiul Awal 1438 bersamaan 14 Disember 2016 bersetuju memutuskan bahawa setiap tanah yang telah diwartakan sebagai tapak perkuburan Islam tidak boleh digunakan selain daripada tujuan pengebumian jenazah. Oleh itu, mana-mana pencerobohan ke atas tapak perkuburan ini adalah diharamkan dan bangunan yang telah dibina tersebut wajib dirobohkan.


Berdasarkan Maklumat Yang Diperolehi Dari Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-110, Kertas Jkf Bil 1/110/2017, Mesyuarat Jawatankuasa Fatwa Negeri Terengganu Kali Ke-2 Penggal Ke-12 Yang Bersidang Pada 3 Syaaban 1438 Bersamaan 30 April 2017 Telah Bersetuju Dan Memutuskan Untuk Mewartakan Amalan Perbomohan Ibrahim Mat Zin Ini Serta Membuat Keputusan Sebagaimana Sighah Fatwa Berikut:

Amalan Serta Perbomohan Yang Di Bawa Oleh Ibrahim Mat Zin Adalah Syirik Dan Khurafat Sebagaimana Berikut:

Dakwaannya memperoleh ilmu dari harimau jadian dan sebagainya adalah bercanggah dengan Islam kerana menggunakan unsur-unsur penipuan dan menggunakan unsur meminta pertolongan makhluk halus. Ini kerana tidak terdapat dalam sejarah Islam bahawa harimau dan sebagainya mengajar sebarang ilmu kepada manusia. Di samping itu harimau jadian dan sebagainya hanya sekadar istilah dalam masyarakat sedangkan makhluk tersebut pada hakikatnya adalah jin dan syaitan.

Amalan bertapa adalah berpunca daripada agama Hindu dan bukan ajaran Islam. Amalan bertapa ditolak oleh Islam kerana ia membawa kepada peninggalan perkara-perkara fardu seperti solat dan sebagainya.

Dakwaan mampu menangkap jin dan syaitan adalah bercanggah dengan Islam kerana perkara tersebut merupakan
khususiyyah
 nabi semata-mata dan tidak boleh dilakukan oleh manusia biasa.

Menggunakan agenda ajaran sesat bagi mempengaruhi mangsa dengan meletakkan beberapa syarat dan perkara yang sukar diperoleh atau dilakukan. Perkara-perkara tersebut hanya boleh dilakukan menerusi Raja Bomoh sahaja. Ini adalah merupakan unsur penipuan semata-mata.

Justeru, orang Islam di Negeri Terengganu hendaklah menjauhi amalan ini dan dilarang berpegang serta beramal dengannya. Mana-mana orang Islam di Negeri Terengganu yang telah mengamalkan amalan ini hendaklah segera bertaubat kepada Allah s.w.t.

Mana-mana orang Islam di Negeri Terengganu yang melakukan perkara-perkara di atas adalah melakukan suatu kesalahan dan boleh diambil tindakan di bawah undang-undang yang berkuatkuasa di Negeri Terengganu.


Berdasarkan maklumat yang dihantar melalui email oleh Encik Hasrin bin Harin, Pengasas
Valet Doa
, maka Mesyuarat Jawatankuasa Fatwa Negeri Terengganu Kali Pertama Penggal Ke-12 yang bersidang pada 2 Jamadil Akhir 1438 bersamaan 1 Mac 2017 berpandangan bahawa hukum menawarkan pakej khidmat
Valet Doa
 di Mekah dengan harga tertentu adalah bercanggah dengan hukum Islam.


Berdasarkan maklumat dan kertas kerja yang diperolehi dari Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia, Mesyuarat Jawatankuasa Fatwa Negeri Terengganu Kali Pertama Penggal Ke-12 yang bersidang pada 2 Jamadil Akhir 1438H bersamaan 1 Mac 2017 telah bersetuju dan memutuskan untuk mewartakan ajaran ini serta membuat keputusan sebagaimana sighah fatwa berikut:-

i.
Fahaman dan ajaran ilmu makrifat (mengenal Allah/diri) oleh Mohd Yusof Cik Wook yang disebarkan oleh Haji Shaari bin Mohd Yusof mengandungi elemen-elemen seperti berikut : -

Fahaman
Mujassimah
.

Fahaman
Wahdatul Wujud
.

Fahaman
al-Hulul Wa al-Ittihad
.

Melihat Allah semasa di dunia.

Orang yang tidak mengenal diri itu adalah lebih kafir daripada orang kafir.

Lailatul Qadar menurut ilmu makrifat, tidak ada apa-apa kelebihan.

Kekeliruan dalam pemahaman nafi dan isbat dalam dua kalimah shahadah.

Berfahaman Liberal dan Pluralisme agama.

Pluralisme dalam akidah dan tarikat.

ii. Fahaman dan ajaran ilmu makrifat (mengenal Allah/diri) oleh Mohd Yusof Cik Wook yang disebarkan oleh Haji Shaari bin Mohd Yusof adalah haram kerana menyeleweng dan bertentangan dengan pegangan Ahli Sunnah Wal Jamaah dari segi aqidah dan syariah.

iii. Diharamkan mana-mana orang Islam di Negeri Terengganu daripada berpegang dan mengamalkan sebarang fahaman dan ajaran ilmu makrifat (mengenal Allah/diri) oleh Mohd Yusof Cik Wook yang disebarkan oleh Haji Shaari Bin Mohd Yusof.

iv. Semua bentuk pengajaran, penerbitan dan pengedaran bahan-bahan ajaran tersebut melalui apa jua medium hendaklah disekat, dihenti dan diharamkan serta-merta.

v. Justeru, orang Islam hendaklah menjauhi ajaran ini dan dilarang berpegang serta beramal dengannya. Mana-mana orang Islam yang telah mengamalkan fahaman dan ajaran ini hendaklah segera bertaubat kepada Allah s.w.t.

vi. Mana-mana orang Islam di Negeri Terengganu yang melakukan perkara-perkara di atas adalah melakukan suatu kesalahan dan boleh diambil tindakan di bawah undang-undang yang berkuatkuasa di Negeri Terengganu.


Mesyuarat Jawatankuasa Fatwa Negeri Terengganu Kali Pertama Penggal Ke-12 yang bersidang pada 2 Jamadil Akhir 1438H bersamaan 1 Mac 2017 telah bersetuju dan memutuskan untuk mewartakan ajaran ini serta membuat keputusan sebagaimana sighah fatwa berikut:

i.
Fahaman dan ajaran ilmu syahadah, zikir nafas dan lain-lain yang berkaitan dengan kedua-duanya oleh Ismail bin Kassim dari Pertubuhan Rahmatan Lil Alamin (Perahmat) atau seumpamanya mengandungi elemen-elemen seperti berikut :

Terbatal kesemua rukun Islam sekiranya tidak mempelajari ilmu syahadah yang dibawa oleh Ismail bin Kassim .

Tuntutan mencari penyaksi syahadah.

Ismail bin Kassim penyaksi syahadah.

Wajib mempelajari zikir nafas kerana tiada cara lain untuk mencari Allah kecuali melaluinya.

Mengisi nafas dengan zikir
Ù„Ø§ Ø¥Ù„Ù‡ Ø¥Ù„Ø§ Ø§Ù„Ù„Ù‡

Amalan zikir nafas telah wujud sejak dari zaman Nabi Adam a.s.

Zikir nafas adalah amalan 124,000 para rasul dan para wali Allah.

Amalan zikir nafas adalah sahih dan sabit melalui al-Quran dan al-Hadith.

Semua makhluk hidup dengan kalimah ‘Hu’.

Kelebihan luar biasa apabila mengamalkan zikir nafas.

Mengamalkan kepercayaan
Wahdat al-Wujud
.

Mentakwil ayat-ayat al-Quran secara bathil.

Kaedah penafsiran al-Quran (usul tafsir) yang menyeleweng.

Berpegang kepada hadis palsu.

Ghuluw
 (melampau) dalam menghormati guru.

ii.
Ajaran ilmu syahadah, zikir nafas dan lain-lain yang berkaitan dengan kedua-duanya oleh Ismail bin Kassim dari Pertubuhan Rahmatan Lil Alamin (Perahmat) adalah haram kerana menyeleweng dan bertentangan dengan pegangan Ahli Sunnah Wal Jamaah dari segi aqidah dan syariah.

iii. Diharamkan mana-mana orang Islam di Negeri Terengganu daripada berpegang dan mengamalkan sebarang ajaran ilmu syahadah, zikir nafas dan lain-lain yang berkaitan dengan kedua-duanya oleh Ismail bin Kassim dari Pertubuhan Rahmatan Lil Alamin (Perahmat)

iv.
Semua bentuk pengajaran, penerbitan dan pengedaran bahan-bahan ajaran tersebut melalui apa jua medium hendaklah disekat, dihenti dan diharamkan serta-merta.

v.
Justeru, orang Islam hendaklah menjauhi ajaran ini dan dilarang berpegang serta beramal dengannya. Mana-mana orang Islam yang telah mengamalkan fahaman dan ajaran ini hendaklah segera bertaubat kepada Allah s.w.t.

vi. Mana-mana orang Islam di Negeri Terengganu yang melakukan perkara-perkara di atas adalah melakukan suatu kesalahan dan boleh diambil tindakan di bawah undang-undang yang berkuatkuasa di Negeri Terengganu.